Pangantusion Di Ulaon Arsak Ni Roha (Mate Purpur) | Raja Mandidang Sitorus\n« Pangantusion Di Ulaon Arsak Ni Roha (Mate Tilahaon)\nPangantusion Di Ulaon Arsak Ni Roha (Mate Punu) »\nNote: Adat habatakon do mandok nahumansit mate pur-pur. Molo sian hakristenon, di hita naporsea di Jesus Kristus, dos do hamatean i, jala ingkon sude do mamolus i. Parhitean do hamatean laho mandapothon Tuhanta. Jala didok hata ni Tuhanta do muse, ditompa Debata jolma i asa marguna jala hasea di Tuhan i do.\nDipasidung ma namangungkap Tujung dung mulak sian udean.\nSada Ama monding dang adong dope ianakhon na, jala Tulang na dimaksud di son ima Tulangni na monding, Hula-hula tangkas Parboru dope, jala mangolu dope paranak(tilahaon matua).\na. Tujung do pe sipasahotan tu na mabalu i, jala ndang adong dope ianggo “Boan Na” di goari\nma on “Mardalan Na Bolon”.\nb. Molo ama do na monding i, “Tulang na ma mambahen saputna”, somalna tu na mate purpur ima\n“Ulos Sibolang” boi do nang “Ulos Sirara”.\nd. Patupaon do songon ulaon “Marhata Raja”, jala laos di si ma pabotohon ni Paidua ni Suhut songon\nriwayat singkat (Barita Jujur Ngolu) dohot parsorion ni na monding i di tingki ni ngolu na.\nf. Ndang sijalo on do pe na margoarhon “Ulos Holong” sian Hula-hula dohot sian Tulang ianggo apala\ndi tingki manang di ulaon na songon i.\ng. Di tingki partutano na i, ianggo sian ruhut ni paradaton ndang adong do pe sipatupaon ni hasuhuton\njala dan adong ulaon maralaman.\nh. Tangkas do jalo on ta haroro ni hula-hula dohot tulang, hombar tu tingki naung di tontuhon di tingki\nna “Marhata Raja” i.\ni. Dung mulak sian udean, udutan ma ulaon di na ro raja ni hula-hula “Mangungkap Tujung” ni na mabalu i. Sipatupaon ni Hula-hula di tingki na mangungkap tujung ni na mabalu i ima : dengke sitio-tio,\nindahan masak, mual (aek) na tio dohot parbue na pir.\nj. Di tingki na mangungkap tujung i raja ni hula-hula, molo tung dipatupa hasuhuton pe sipanganon\nna marsintuhu boi do i alai ndang adong marbagi jambar.\n1. Manjalo haroro ni Tulang pasahat Ulos Saput (somalna antar jam 10.00 wib)\nDi hamu Tulangnami, (Raja i ..……..) nunga rade hami Rajanami manjalo haroromuna laho pasahathon\nULOS SAPUT tu Ama namonding on.\nHata ni Tulang ni namonding Pasahat ULOS SAPUT(somalna “Ulos Sirara”):\nDi hamu Ito dohot Lae… (Natoras ni namonding) songoni nang di borunghu (namabalu), dohot di hamu berenami na marhaha maranggi, suang songoni di sude hamu namardongan tubu, na dohot do hami Tulangmuna, Nantulangmuna dohot Ompungmuna, sude hami na pungu on marhabot ni roha diparmonding ni Bere nami ima Ama na ta haholongi on. Najolo diparsorang ni Berenami on, hupasahat hami Tulangna do Ulos Parompa ima songon lampin ni Berenami on.Nuaeng nunga monding ibana, ro ma hami Tulangna pasahat Ulos Saputna.\nAsa dohononnami ma tu hamu Inang borunghu (namabalu) dohot tu hamu sude Berenami (haha-anggi dohot iboto ni namonding): Hupasahat hami ma Ulos Saput on tu Berenami naung monding on, dohot pangidoan di tangiangnami tu Amanta Debata Parasi Roha i, asa manaputi Parhorason, Panggabean sian pasu-pasu ni Tuhanta di hamu sude na tinadingkon ni Berenami on. Borhat ma ho berengku mandapothon Tuhan Jesus Kristus di surgo hasonangan i. (Laos diampehon ma Ulos Saputi tu na mondingi)\nNote: dang pala si alusan ni paranak /pasahathon piso-piso tu Tulang dohot Hula-hula alana na mate purpur do on, jala Tulang dohot Hula-hula pe ingkon mangantusi do di si. Si tongka ni na unang, sotung adong sarita sian Tulang dohot Hula-hula molo so di pasahat suhut piso-piso (alus ni ulos nasida).\nMauliate malambok pusu ma Rajanami di holong ni rohamunai di hami pamoruonmuna on, lumobi ma di naung pinasahatmuna Ulos Tujung tu Inanami namabalu on.\nRajanami, songon naung hutariashon hami di “Marhata Raja” nabodari, di namulak sian udean annon rap ma hita mulak tu bagasnami on laho pasidunghon ulaonta ima: Ungkap Tujung jala laos di ulaon i ma Rajanami mangido tangiang hami sian hamu hula-hula nami jala apuli hamu hami tarlumobi Ina naung mabaluon, Sahali nari dohononnami ma mauliate godang ma di hamu saluhutna hula-hulanami dohot sude uduranmuna Rajanami.\nMandok hata sian Natua-tua ni Raja (marga ni suhut i) dohot punguan namangihut.\n4. Diuduti ma muse tu acara paampuhon (mandok hata Tulang & Hula-hula). Rap masuk ma nasida alai sasintongna ingkon Tulang Raja Tamba do na paampuhon ai nasida na nampuna bere (istilahna bilang-bilang nasida do na moru) ai nasida na gabe Partogi di ulaon jala ingkon nasida do na gabe Pargomgom. Alai di ulaon Minggu 09/05 dipasahat nasida tu Hula-hula Raja Sitorus. (na denggan mai dang pola komentaran).\nDung mulak sian sian udean pintor di uduti ma dohot ulaon Ungkap Tujung. Andorang so mangan na torop, jolo di ungkap suhut parboru ma tujung ni boruna.\nDi ho ito. Adat napinungka ni Opmunta siolo-jolo tubu, dung ni ampehon tujung ni namabalu, ingkon ungkapon do muse asa gok ulaon adat i.Nuaeng pe ro do ahu mangungkap tujung mon.\nDung i diungkap ma tujung i, jala di jomput ma boras 3 hali tu simanjujung ni namabalu i jala didok ma: sai pir ma tondim olat ni on tu joloanon. Udut tusi di taburhon ma boras liat-liat, liat gabe liat horas.\nSalpu i di painumhon ma aek sian galas, jala didok ma: ingot ma ito hata ni Tuhanta na mandok; Ahu do namambugangi, alai laos ahu do na pamalumhon.\nOn pe sai di pamalum Tuhanta ma na hansit jala na bernit na ampe tu borunghu, sai tiur ma pardalananmu tu joloan on bahenon ni Tuhanta Parasi Roha i.\nDi usaphon ma saotik tu simalolong ni na mabalu i jala didok ma; Tuhanta ma namangapus ilu sian simalolongmon. Dipadao ma angka na holom, sai tiur ma pemerenganmu tu joloan on. Dung i disuhaphon ma muse tu bohi ni namabalu i (disuhapi) jala didokma: sai minar ma bohim, jala sai ro ma las ni roham tu joloan on. Salpu i dilehon ma mangan na mabalu i, ima dengke na pinatupa ni hula-hula.\nDung sidung marsipanganon di uduti ma muse ganup ma mandok hata apul-apul na be, parpudi ma Hula-hula hasuhuton (parboru tangkas).\nTamba ni i di hatahon Suhut Hula-hula ma sihatahonon ni nasida taringot boru nasida na mabalu i.\nTamba ni hata togar-togar i adong dope na solot di ate-ate, na gompang di pusu-pusu na naeng dohonon nami tu hamu. Sude do hami manaksihon haburjuon ni helanami nahinan. Alai beha bahenon, nunga songon i huroha na dumenggan di roha ni Tuhanta, ingkon alaponNa nasida di tingki on. Hu haholongi hami do helanami nahinan songon i nang sude hamu si solhotna, jala hu haholongi hami do nang boru nami naung matipul ulu. Jadi mardomu tu si ingkon sarihononhon nami do pangapudian di boru nami i. Jadi ianggo pangidoannami molo une di rohamuna asa boanon nami ma laos diari on boru nami tu huta nami. Ala di son do amparaniba suhut sihabolonan, ba ibana ma manguduti hatangki. Boti ma.\nSuhut Parboru :\nHamu lae, ito, ro di sude hamu parboruon nami.\nMansai dokdok do nian huhilala mangkaruarhon na di bagasan rohangku di tingki on; alai ndang tarjua be I so dohonon. Songon na nidok ni dahahang (anggiku) nangkin ianggo helanami nahinan tung hela naburju do. Jadi on ma na naeng dohononku tu hamu ito dohot hamu lae; Ndada na so holong rohangku di hamu, alai ba ingkon pingkirhononhu do tong tu borunghu parumaen muna. Nuaeng na padimposhon hata ni dahahang (anggiku) i ma ahu.\nAngkup ni i tung dao do dumenggan laos saonari boanon nami boru nami tu huta nami, jala na pabulushon do hami di si asa unang pola adong sipatupaon dohot sibahenon na mardomu tu si mangihuthon adat.\nAlani i ba denggan ma roha ni lae dohot ito dohot hamu sude parboruon nami mangaloas parumaen muna boanon nami saonari tu huta nami. Asi ma roha ni Tuhanta sai tibu ma ro apul-apul tu hita be, asa malum na hansit na tataon nuaeng. Boti ma.\nAlus ni Dongan Sabutuha ni Paranak :\nMauliate ma Rajanami di hamuna nauli i. Huboto hami do holong ni roha muna di hami songon i di parumaen nami. Nang hata muna na mangido asa loason nami saonari boanon muna parumaen nami tu huta muna, ba tung nauli doi nian, asa unang pola tutu adong be sibahenon na mardomu tu si mangihuthon adat na somal.\nAlai Rajanami tung mansai borat dope di hami mangoloi pangidoan muna i, ai na saleleng on ndang holan parumaen be boru muna di hami, tung gabe dos do ibana songon borunami kandung. Jadi tung mansai dokdok do jala hansit di hami mangoloi pangidoan muna i saoari. Alani i Rajanami tung na mangelek ma hami di hamu, pasombu hamu ma jolo parumaen nami i di lambung nami na gabe songon pangapuli di hami. Alai hu dok pe songon i, ba di son do parumaen nami, ba nasida ma na paboahon na dibagasan roha nasida.Boti ma.\nHata sian Parumaen (Namabalu):\nHamu natorashu, nahuparsangapi jala na huhaholongi. Mandok mauliate ahu di hata muna na mangido asa boanon muna ahu saonari tu huta muna. Ai dipataridahon hamu do marhite i holong ni roha muna tu ahu. Alai nang ahu pe tung dokdok dope rohangku saonari mandingkon inanta dohot amanta simatuanghu. Hu boto do nang nasida pe tung borat do pe di nasida mangaloas ahu boanon muna saonari. Jadi Amang, Inang ro di sude hamu Hula-hulangku, ba dohot ma ahu mangelek hamu asa pasombu hamu ma jolo ahu rap tinggal dohot simatuangku, asa boi hami sama hami masiapulan dibagasan sitaonon na dokdok on. Boti ma.\nJadi marujung ma di si panghataion. Ndang saut be na mabalu I di boan natorasna tingki i.\nNote: Somalna ndang hea masa pintor di loas par parumaen boanon ni parboru boruna laos di tingki i.\nJotjotan marpaima do namabalui atik adong anggina na laho pature-ture ibana. Jala ndang sai binoto, atik naung adong di bortian ni Boru namabalu i, biasana sahat tu sataon dung mabalu ndang boi namabalui marhamulian.\nBORU-BORU NA MANGKABALUHON NA PURPUR MANGIDO MULAK TU NATORASNA\nDung leleng di paima sahalak sian anggi ni nahinabaluhonon na laho “manghabia” ibana hape dang adong, ba dipangido ma tu simatuana asa dipaborhat ibana mulak tu huta ni natorasna. Somalna dan di jua simatuana inon i, ai nang nasida pe porlu do di rohanasida marhamulian muse na mabalu i.\nSongon on ma pardalanna : Diboan parparumaen i ma (di dongani haha-anggi dohot boruna) parumaenna na mabalui tu hula-hulana, jala maboan sipanganon do on. Paranak pe di jou ma boruna,haha-anggi dohot dongan tubu (manang 2-3 keluarga).\nDung marsipanganon manghataima.\nJolo marsisungkunan do songon nasomal. Dung i mandok hata ma parhata sian paranak:\n“Hamu Hula-hulanami !, Dokdok do nian rohanami ro mandapothon hamu Hula-hulanami, ai namarbonsir sian siatanaon do haroro nami di tingki on, ima siala parmonding ni anaknami helamuna na so martinading i. Tamba muse dope arsak nami ala soadong sian angka beremuna, angka anaknami na toho boi pature-turehon parumaennami i. Hami pe huida jala huhilala hami do naung lobi sian na sabar parumaennami paima-ima na boi patureture nasida. Jadi disi ro hatanasida tu hami asa une rohanami mambahen adat sae-sae tu nasida, ba ndang adong be alasan nami manjua pangidoan nasida i. Jadi nuaeng nunga ro hami rap parumaennami tu adopanmuna pasahathon pangidoan nasida i. On pe Rajanami na rap mangido ma hami asa jangkononmuna muse parumaennami tu ampuanmuna, jala bebas nasida paimaima asi ni roha ni Tuhanta.\nJadi ima da Rajanami haroro nami di tingki on. Boti ma.\nAlus sian parboru:\nHamu parboruonnami ! Nang hami pe tung habot do rohanami manjalo haroromuna. Alai beha bahenon, nunga songon i jolo pangatur ni Tuhanta di parngoluonta, ba ingkon jaloonta do I mardongan sabar dohot pos ni roha di Tuhan i. Sai na manumpak tu na uli do sude na binahen ni Debata tu angka na marpos ni roha di Ibana. Nuaeng nunga diboan hamu parumaenmuna, borunami tu jolo nami, jala na manarihon borunami i do hami di si. On pe huampu hami ma mulak boru nami. Alai pangidoan nami on do: Nang pe naung mulak diampuannami borunami, ianggo partuturanta ingkon hot do tioponta. Sai tong do etongonnami hamu parboruon nami, jala hamu pe antong sai tong ma rajumi hamu hami Hula-hulamuna. Sai asi ma rohani Amanta Debata Pardenggan Basa Ii, asa tibu ro tu hita si las ni roha. Boti ma.\nSalpu na manghatai i, di lehon parboru ma hepeng pago-pago tu paranak jala di ulosi nasida hasuhuton paranak.\nDi ujungi Hula-hula ma ulaon i marhite ende dohot tangiang. Salpu i marhehe nauli ma paranak mulak tu hutana.\nPAREAKHON BORU NA MABALU\nMolo muli sada na mabalu naung pinasae dohot sada adat (mulak tu natorasna songon naung si nurat di ginjang), mangihuthon adat na somal nama parmulion i.\nAlai molo na so pinasae dope, songon on ma pangalahona molo muli muse:\nMolo tu anggina do manang tu hahaanggina na solhot situtu dope partubuna tu na hinabaluhon ni ina i, di goari ma lahi-lahi i na “manghabia”.Holan partangiangan saripe do dipatupa di si dung sun di pasu-pasu pangula ni huria. Dung dihabia ro ma boru i dohot namanghabia tu huta ni Parboru laos ulosan ni Parboru ma nasida. Ulos nadipasahat ni Parboru tu hela dohot boruna digoari ma i Ulos Pangopo\nMolo dongan sabutuha naung holang do na pareak na mabalu i, di goari ma i “pagodanghon”. Di bahen do adat marsipanganon dung sun di pasu-pasu pangula ni huria, jala di adopi Hula-hula ni na mabalu i do i.\nMolo marga na asing do na pareak na mabalu i, digoari ma i na “mangkampi”. Bahenon ni pangkampi do di si adat jala lehonon ni pangkampi do tu par parumaen i hepeng na ginoar “si pangimbangi”. Hua-hula ni na mabalu i pe jinou do tu ulaon i.\n1. Jambar Hata; Dongan Tu Ulaon Adat, T.M Sihombing, CV Tulus Jaya\n7. Situs Parsadaan Toga Manurung Cileungsi http://patambor1.multiply.com\nPosted in Ulaon Habot Ni Roha(Duka Cita) | Tagged Habot ni Roha | Leave a Comment


Angka Ise do Na Mangkunduli Hoda I?\nJAHA DI BAGASAN HATA Afrikans Albania Amhara Arab Armenia Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Bengali Biak Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chokwe Chuvash Cibemba Cina Kanton (Tradisional) Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Denmark Drehu Efik Esti Ewe Farsi Fiji Fon Ga Georgia Guarani Gun Hausa Heber Hiligaynon Hindi Hiri Motu Ibanag Igbo Iloko Indonesia Inggris Islan Isoko Italia Jawa Jepang Jerman Kabiye Katalan Kazak Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Maya Mbunda Melayu Mizo Myanmar Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norwegia Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Rumania Rundi Rusia Samoa Sango Sepedi Serbia Serbia (Romawi) Sesotho (Afrika Selatan) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swedia Tagalog Tahiti Tamil Tatar Tetun Dili Thai Tigrinya Tiv Tojolabal Tok Pisin Tonga Tshiluba Tsonga Turki Twi Tzotzil Ukraina Umbundu Urdu Urhobo Venda Vietnam Wallis Waray-Waray Wayuunaiki Xhosa Yoruba Yunani Zande Zulu\nSongon sada hahomion jala pabiarbiarhon do na mangkunduli hoda i. Alai sasintongna, ndang songon i. Boasa? Alana, Bibel dohot angka na masa saonari mangurupi hita asa mamboto lapatan ni gombaran i. Nang pe i patuduhon angka mara na laho masa di tano on, alai boi do i gabe barita na uli di hita. Boasa? Saonari taparrohahon ma angka ise do na mangkunduli hoda i.\nNA MANGKUNDULI HODA NA BONTAR\nSongon on ma mula ni parnidaan i, ”Dung i hubereng, jadi adong ma hoda sihapaspili [manang, ”bontar”]; na marsior do na mangkunduli hoda i, dilehon do tu ibana tumpal, laos borhat do ibana marhamonangan, asa monang.”—Pangungkapon 6:2.\nIse do na mangkunduli hoda na bontar i? Buku Pangungkapon paboahon molo na mangkunduli i didok ”Hata ni Debata”. (Pangungkapon 19:11-13) Jesus do na didok gabe Hata, ala ibana do na pasahathon Hata ni Debata. (Johannes 1:1, 14) Didok do muse ibana ”Raja ni angka raja jala Tuan ni angka tuan” jala ”Nasatia jala Nasintong”. (Pangungkapon 19: 11, 16, Bibel siganup ari) Tangkas ma, marhuaso do Jesus laho marporang jala ndang pangkeonna huasona i laho mangulahon na sala manang na jahat. Alai, gabe tubu do sungkunsungkun na asing.\nIse do na mangalehon huaso i tu Jesus? (Pangungkapon 6:2) Di bagasan sada parnidaan, diida si Daniel do Messias dipatudos songon ”anak ni jolma”. Jala dilehon Debata Jahowa * ”na so suda arina” i do tu ibana ”pamarentaon dohot hamuliaon dohot harajaon”. (Daniel 7:13, 14) Tangkas ma, Debata do na mangalehon huaso i tu Jesus laho mamarenta jala manguhum. Tama do hoda na bontar na dihunduli Anak ni Debata dipangke laho manggombarhon porang na tigor, ala jotjot do dipangke di Bibel warna na bontar laho manggombarhon hatigoran.—Pangungkapon 3:4; 7:9, 13, 14.\nAndigan do i masa? Parrohahon ma na mangkunduli hoda na parjolo, i ma Jesus. Dung dapotan tumpal do ibana asa mangkunduli hoda i. (Pangungkapon 6:2) Andigan do Jesus gabe Raja di surgo? Didok di Bibel, ndang pintor gabe raja Jesus dung dipahehe. (Heber 10:12, 13) Dipaboa Jesus do tu angka siseanna angka tanda asa diboto nasida andigan do ibana mulai mamarenta di surgo. Jesus mandok, susa do parngoluon di portibi on di mula ni pamarentaonna i. Masa ma porang, haraparon, dohot angka sahit. (Mateus 24:3, 7; Lukas 21:10, 11) Masa ma i sude ndang leleng dung Porang Dunia na parjolo taon 1914, i ma ari hasusaan na nidok ni Bibel ”tingki parpudi”.—2 Timoteus 3:1-5.\nAlai boasa ndang lam tu dengganna portibi on, hape nunga gabe raja Jesus di taon 1914? Alana, tingki i di surgo do Jesus mamarenta ndang di tano on dope. Masa ma porang di surgo. Jesus ma na gabe Mikhael na mandabuhon Sibolis dohot angka surusuruanna tu tano on. (Pangungkapon 12:7-9, 12) Alani i, tarrimas situtu do Sibolis ala nunga lam otik tingkina. Tutu, satongkin nai, saut ma lomo ni roha ni Debata laho mangaripashon Sibolis sian tano on. (Mateus 6:10) Taida ma songon dia na mangkunduli hoda na tolu nai mangurupi hita mamboto na mangolu di ”tingki parpudi” do hita saonari. Tangkas do dipaboa ise na mangkunduli hoda na parjolo, alai na mangkunduli hoda na tolu nai holan gombaran do i taringot tu na laho masa na mangkorhon tu jolma.\nNA MANGKUNDULI HODA NA RARA\n”Dung i ruar ma hoda na asing, na rara songon api; dilehon ma tu na mangkunduli hoda i huaso mambuat dame sian tano on, asa masiseatan, laos dilehon ma podang na balga tu ibana.”—Pangungkapon 6:4.\nNa mangkunduli hoda on, manggombarhon porang. Didok, buatonna ma hadameon sian saluhut tano on. Di taon 1914, masa ma porang dunia na parjolo na mansai balga. Dungkon i, masa ma muse porang dunia na paduahon na umbalga sian i. Pigapiga halak mandok, lobi sian 100 juta halak ma na mate alani porang i! Jala, mansai godang do halak na gabe lungka alani i.\nSongon dia do pangkorhon ni porang di tingkinta saonari? Di tingkinta saonari ma taboto, na boi do jolma mangaripashon saluhut jolma. Nang pe didok organisasi PBB manang na asing parohon hadameon, alai ndang boi nasida pasohon na mangkunduli hoda na rara i.\nNA MANGKUNDULI HODA NA BIRONG\n”Jadi huida, adong ma hoda sada na birong; ditiop na mangkunduli hoda i do sada dasing [manang, ”timbangan”] di tanganna. Jadi hubege do songon soara di tongatonga ni na opat parngolu i mandok: Sasolup eme sahupang, jala tolu solup eme na rara sahupang; ia miak dohot anggur, unang hahua!”—Pangungkapon 6:5, 6.\nNa mangkunduli hoda on manggombarhon haraparon. Sian ayat i, taboto ma mansai arga do sipanganon. Sasolup (0,7 kilogram) eme argana sahupang, i ma gaji ni parkarejo sadari di abad na parjolo! (Mateus 20:2) Jala sahupang i, boi do tong manuhor tolu solup (2,1 kilogram) eme na rara, i ma sipanganon na ummura sian eme. Alani i, maol do mangalehon mangan molo godang ianakhon. Di tingki i, dipasingot do angka halak asa diantan manganhon sipanganon siganup ari, songon miak dohot anggur.\nNaung marlojong do na mangkunduli hoda na birong i mulai sian taon 1914? Nunga! Hirahira 70 juta halak ma na mate alani haraparon saleleng taon 1900-an. Sahalak pejabat mandok, ”Saleleng taon 2012 sahat tu 2014, hirahira 805 juta halak, manang sada sian sia halak di portibi on hurangan gizi.” Na asing muse mandok, ”Gumodang do halak na mate alani haraparon sian alani sahit AIDS, malaria dohot tuberkulosis (TBC).” Nang pe godang na diulahon asa boi mangan angka jolma, alai tong do hoda na birong i marlojong.\nNA MANGKUNDULI HODA NA PUCAT\n”Jadi hubereng, gabe adong ma hoda sada silansat [manang, ”pucat”]; ia goar ni na mangkunduli hoda i, hamatean do, jala mangihut do tu ibana banua toru; jadi dilehon do di nasida huaso tu saparopat ni pangisi ni tano on, mamusa nasida marhitehite podang dohot haleon dohot hamatean hian nang marhitehite binatang angka na di tano on.”—Pangungkapon 6:8.\nHoda na paopathon manggombarhon hamatean alani sahit manang na asing. Ndang sadia leleng dung taon 1914, masa ma sahit flu spanyol na pamatehon marpulu juta halak. Ra, hirahira 500 juta halak ma na hona, sapartolu sian penduduk ni portibi on di tingki i!\nAlai mulana dope i. Angka ahli paboahon, marratus juta halak mate alani sahit cacar saleleng taon 1900-an. Saonari, gabe jempek do umur ni jolma binahen ni sahit AIDS, tuberkulosis (TBC), dohot malaria nang pe angka dokter marsitutu mangalului ubatna.\nPorang, haraparon, manang sahit, parohon hamatean. Jala ndang marnasae Banua Toru papunguhon angka bangke ni na mate.\nNUNGA JONOK ARI NA DUMENGGAN!\nSalpu nama sude hasusaan. Ingot ma, di taon 1914 do Jesus ’borhat marhamonangan’ mandabuhon Sibolis tu tano on, alai ndang sae dope parporanganna i. (Pangungkapon 6:2; 12:9, 12) Di Armagedon, salpuhonon ni Jesus ma sude na binahen ni Sibolis jala ripashononna ma angka na mangihuthon ibana. (Pangungkapon 20:1-3) Dipaso Jesus ma na mangkunduli hoda i jala padengganonna ma sude na sega na binahen ni nasida. Songon dia carana? Rimangi ma janji na disurat di Bibel.\nNdang adong be porang. Jahowa ”pasohothon hamusuon ro di ujung ni tano on; Ibana do umponggolhon sior jala ditallihi hujur”. (Psalmen 46:10) Hilalaon ni na lambok roha ma godang hadameon di tano on.—Psalmen 37:11.\nNdang adong be haraparon. ”Jadi gabe situtu ma eme di tano on ro di punsu ni angka dolok, humaras [manang, ”godang”] ma parbuena.”—Psalmen 72:16.\nSalpuhonon ni Jesus ma sude pambahenan ni na mangkunduli hoda na tolu i\nNdang adong be sahit dohot hamatean. Mangolu salelengna ma ganup halak. ”Apusan ni Debata ma nasa iluilunasida sian matanasida: Ndang adong be hamatean nang arsak ni roha; nang angguhangguk, nang na hansit, ndang disi be.”—Pangungkapon 21:4.\nTingki di tano on, dipatudu Jesus do aha na laho masa molo dung mamarenta ibana. Dipatudu do roha dame, dilehon do mangan marribu halak, dipamalum na marsahit, jala dipahehe do halak naung mate.—Mateus 12:15; 14:19-21; 26:52; Johannes 11:43, 44.\nLas do roha ni Sitindangi Ni Jahowa patuduhon sian Bibelmuna songon dia asa rade hamu tingki Jesus pasohon angka na mangkunduli hoda i. Lomo do rohamu mandapot gumodang hatorangan?\n^ par. 7 Jahowa, i ma goar ni Debata na disurat di Bibel.\nOpat Na Mangkunduli Hoda Dipatorang\nPangungkapon 6:1, 2\nHODA NA BONTAR\nNa mangkunduli i manggombarhon Jesus Kristus, na mamarenta mulai taon 1914. Salpuhononna ma sude hasusaan di tano on.\nPangungkapon 6:3, 4\nHODA NA RARA SONGON API\nNa mangkunduli i manggombarhon parporangan. Mulai taon 1914, ndang habilangan sadia godang jolma na mate alani porang.\nPangungkapon 6:5, 6\nHODA NA BIRONG\nNa mangkunduli i manggombarhon haraparon. Marpulu juta halak mate alani ndang dapotan sipanganon.\nPangungkapon 6:7, 8\nHODA NA PUCAT\nNa mangkunduli hoda on parohon hamatean alani sahit dohot na asing. Jala, ndang marnasae Banua Toru papunguhon angka bangke ni halak.


”Huboto do, na Hehe do Ibana” — PERPUSTAKAAN ONLINE Joujou Paboahon\nw17 Desember hlm. 3-8\nHAHEHEON NA PAPOSHON ROHA!\nHAHEHEON DI TINGKI NI ANGKA APOSTEL\nHAPOSAN DO PANGKIRIMON ON\n”Porsea do Ahu”\n”Nunga modom si Lasarus, alealenta i; alai na laho ma Ahu tusi manungguli ibana.”—JOH. 11:11.\nENDE: 142, 129\nAngka barita aha do na mambahen pos roha ni si Marta tu haheheon?\nAha do na paposhon rohanta na laho masa ari haheheon di ari na naeng ro?\nSongon si Marta, aha do na laho tapaimaima di ari na naeng ro?\n1. Aha do na masa tu si Lasarus? Jala aha do na dihirim si Marta? (Ida gombar di mula ni parsiajaran.)\nMARUJUNG ngolu ma ito ni si Marta, i ma si Lasarus. Alani i, marhabot ni roha do ibana. Aleale ni Jesus do si Marta. Marjanji do Jesus tu ibana tingki didok, ”Na hehe ma ibotom!” Tarapul do roha ni si Marta alani i, alai ndang boi pintor salpu lungun ni rohana i. Pos do roha ni si Marta tu Jesus. Didok ma, ”Huboto do, na hehe do ibana di haheheon i, na di ari parpudi.” (Joh. 11:20-24) Pos do rohana, masa do haheheon di ari na naeng ro. Alai, dipahehe Jesus do si Lasarus di na sadari i.\n2. Boasa boi pos rohanta songon si Marta?\n2 Ndang na laho dipahehe halak na tahaholongi i saonari. Alai, boi do tatiru pos ni roha ni si Marta? Ra, adong do keluarganta naung marujung ngolu, songon natuatuanta, ompunta, manang ianakhonta. Masihol do hita laho mangkaol nasida, mangkatai jala rap mengkel dohot nasida. Pos ma rohanta boi do hita pajumpang dohot nasida. Songon si Marta, boi ma tadok, ’Huboto do na laho hehe halak na huhaholongi i.’ Alani i, denggan do molo tapingkiri angka na boi paposhon rohanta tu ari haheheon.\n3, 4. Angka ise do na hea dipahehe Jesus, jala songon dia do i boi patoguhon haporseaon ni si Marta?\n3 Di jonok ni Jerusalem do si Marta maringanan. Alani i, ra ndang diida ibana tingki dipahehe Jesus anak ni sahalak ina na mabalu, di jonok ni kota Nain di Galilea. Alai ra, dibege ibana do barita taringot i. Asing ni i, hea do ra dibege ibana muse barita taringot Jesus pahehehon boru ni si Jairus. Diboto sude halak na di jabu i do ”naung mate” boruna i. Alai, ditarik Jesus ma tanganna jala didok ma, ”Hehe ma ho, butet!” Jala pintor hehe do ibana. (Luk. 7:11-17; 8:41, 42, 49-55) Tangkas do diboto si Marta dohot si Maria, margogo do Jesus laho pamalumhon na marsahit. Didok roha ni nasida, aut sugari disi Jesus ndang mate si Lasarus. Alai dung mate si Lasarus, hirim do roha ni si Marta na laho hehe si Lasarus? Parohahon ma, didok si Marta do na laho hehe si Lasarus di ari na naeng ro, ”di ari parpudi”. Boasa songon i pos ni rohana? Jala boasa boi pos rohanta na laho hehe halak na tahaholongi i di ari na naeng ro?\n4 Godang do na boi paposhon rohanta tu haheheon. Saonari taulas ma taringot i. Di parsiajaran on adong do ra parsiajaran na baru sian hata ni Debata na tadapot. On boi paposhon rohanta na laho mulak mangolu halak na tahaholongi.\n5. Boasa pos roha ni si Marta na laho dipahehe si Lasarus?\n5 Parohahon ma, ndang didok si Marta, ’Anggiat ma hehe ibotongki.’ Alai didok ibana do, ’Huboto do na laho hehe ibotongki.’ Boasa songon i pos ni rohana? Ala nunga diboto ibana haheheon na masa di tingki naung salpu. Ra, tingki dakdanak nunga diparsiajari ibana di jabuna manang di inganan parpunguan nasida. Alai, saonari taparsiajari ma tolu hatorangan taringot haheheon na disurat di Bibel.\n6. Tanda halongangan aha do na hea dibege si Marta?\n6 Haheheon na parjolo sahali, i ma di tingki ni si Elia. Dilehon Jahowa do gogo tu si Elia laho mambahen halongangan. Parohahon ma na masa di dompak ni utara Israel di Penisia di huta Sarpat. Disi, adong ma sahalak ina na mabalu dohot sada ianakhonna. Pogos do nasida. Alai, burju do ibana manamue si Elia. Alani i, dibahen Jahowa ma asa ndang marnasuda sipanganon sian hudon ni nasida. Gabe boi ma nasida tongtong mangolu. (1 Raj. 17:8-16) Alai ndang piga leleng marsahit ma anakna i, laos mate. Huhut ditiop si Elia anakna i, martangiang ma ibana tu Jahowa. Ninna ma, ”Ale Jahowa, Debatangku, ua paulak ma hosa ni dakdanak on tu bagasan ibana.” Ditangihon Jahowa do tangiang ni si Elia jala mulak mangolu ma dakdanak i. On ma haheheon na parjolo sahali disurat di Bibel. (Jaha 1 Rajaraja 17:17-24.) Pasti diboto si Marta do carita on.\n7, 8. (a) Songon dia do si Elisa mangapuli sahalak ina na tilahaon? Aha do na pinatudu ni halongangan na binahen ni si Elisa?\n7 Haheheon na paduahon na disurat di Bibel, i ma di masa ni si Elisa. Di huta Sunem, adong ma sahalak Israel, i ma borua na so boi marianakhon. Ala burju ibana manamue si Elisa, dibahen Jahowa ma ibana boi marianakhon nang pe nunga matua tungganedolina. Alai ndang piga leleng, mate ma anakna i. Mansai lungun ma rohana. Alani lungun ni rohana, laho ma ibana manjumpangi si Elisa tu Dolok Karmel, 30 kilometer sian jabuna. Disuru si Elisa ma pangurupina, i ma si Gehasi laho pahehehon anakna i. Alai ndang boi. Dung i, ro ma borua i tu jabu ni si Elisa.—2 Raj. 4:8-31.\nDebata patuduhon margogo do Ibana pahehehon halak naung mate\n8 Alani i, laho ma si Elisa dohot borua i naeng pahehehon anakna i. Martangiang ma si Elisa tu Jahowa, jala dipahehe ma dakdanak i. Tingki diida borua i naung hehe anakna i, las situtu ma rohana! (Jaha 2 Rajaraja 4:32-37.) Ra, diingot ibana do tangiang ni si Hanna. Ndang boi si Hanna marianakhon. Alai dibahen Jahowa do ibana boi marianakhon. Gabe adong ma anakna, i ma si Samuel. Alani i, didok ibana, Jahowa do na ’patuathon tu banua toru dohot pahehehon muse’. (1 Sam. 2:6) Haheheon na masa di huta Sunem, patuduhon margogo do Jahowa pahehehon halak naung mate.\n9. Paboa ma taringot haheheon na patoluhon na disurat di Bibel.\n9 Dung mate si Elisa, masa ma tanda halongangan na asing. Dung 50 taon si Elisa gabe panurirang, ’tubu ma sahitna, laos i do mamboan ibana’. Dung leleng, gabe holan holiholina ma na tading. Sada tingki, adong ma halak Israel na laho mananom halak naung mate. Alai, diida nasida ma ro musu sian Moab. Pintor ditimpalhon nasida ma halak na mate i tu bagasan kuburan ni si Elisa. Bibel mandok, ”Dung sahat halak na mate tu bagasan jala dolos tu bangke ni si Elisa, mulak mangolu ma ibana.” (2 Raj. 13:14, 20, 21) Hatorangan on paposhon roha ni si Marta, tolap do Debata pahehehon halak naung mate. Jala on paposhon rohanta tu huaso ni Debata na sun hinagogo jala na so ra suda.\n10. Aha do na diulahon si Petrus tu borua naung mate?\n10 Disurathon do di buku Junani Kristen taringot haheheon na dibahen angka naposo ni Debata. Nunga taulas taringot haheheon na dibahen Jesus di jonok ni huta Nain dohot di jabu ni si Jairus. Ndang piga leleng sian i, marhite si Petrus, dipahehe ma si Dorkas, na digoari si Tabita. Masuk ma si Petrus tu kamar inganan ni si Tabita, jala martangiang ma ibana. Dung i, didok ma, ”O Tabita, hehe ma ho!” Pintor hehe ma si Tabita, jala ”dipajongjong ma ibana” di jolo ni angka halak Kristen na adong disi. Alani i, torop ma halak di huta i ”gabe porsea di Tuhan i”. Dipaboa angka sisean na baru i ma barita na uli on tu angka halak, i ma taringot Jesus dohot Jahowa na margogo pahehehon halak naung mate.—Ul. 9:36-42.\n11. Aha do na didok si Lukas taringot si Eutikus, jala aha do pangkorhon ni na masa i tu angka halak disi?\n11 Adong do na mangida haheheon na asing. Di Troas di dompak utara ni Turki, marpungu ma si Paulus dohot angka dongan. Marjamita ma ibana sahat tu tonga borngin. Adong ma sada dolidoli na margoar si Eutikus manangihon jamita ni si Paulus. Hundul ma ibana di jandela. Alai ala mondohondok, madabu ma ibana sian lante tolu di inganan i. Ra, si Lukas do na parjolo sahali mandapothon ibana. Ala sahalak dokter do si Lukas, tangkas do diboto ibana nunga mate dolidoli i. Dohot do si Paulus mandapothon si Eutikus tu toru. Dihaol si Paulus ma ibana. Dung i, didok ma, ”Mangolu do ibana.” Gabe longang ma roha ni angka halak disi. Ala diida nasida naung mulak mangolu dolidoli i, ’mansai las ma rohanasida’.—Ul. 20:7-12, Bibel siganup ari.\n12, 13. Dung taulas taringot haheheon, sungkunsungkun aha do na ro tu pingkiranta?\n12 Haheheon naung taulas on boi paposhon rohanta songon na dihilala si Marta. Boi do pos rohanta tu Debata. Boi do dipahehe Ibana angka halak naung mate ala Silehon hangoluan do Ibana. Tanda halongangan on masa di tingki mangolu dope naposo ni Debata songon si Elia, Jesus, manang si Petrus. Alai, songon dia do molo sasahalak mate di tingki ndang adong be masa tanda halongangan? Boi do naposo ni Debata mangkirim na laho dipahehe nasida di ari na naeng ro? Pos do roha ni si Marta tingki didok, ”Huboto do, na hehe do ibana di haheheon i, na di ari parpudi.” Boi do tatiru pos ni rohana i? Boasa boi songon i pos ni rohana tu haheheon? Jala boasa on paposhon rohanta?\n13 Pigapiga hatorangan na disurat di Bibel patuduhon, porsea do naposo ni Debata na laho masa haheheon di ari na naeng ro. Saonari, taulas ma pigapiga sian i.\n14. Aha do na boi taparsiajari sian si Abraham taringot haheheon?\n14 Rimangi ma pangidoan ni Jahowa tu si Abraham. Nunga leleng si Abraham paimahon asa adong anakna. Alai didok Jahowa ma tu ibana, ”Buat ma anakmu na sasada i, haholongan ni roham, si Isak i, jala togihon ibana tu tano Moria, jala pelehon ibana disi bahen pelean situtungon tu sada dolok, sipaboaonku tu ho.” (1 Mus. 22:2) Songon dia do pangkilalaan ni si Abraham mambege i? Nunga marjanji Jahowa tu ibana, marhite pinomparna do pasupasuonNa sude bangso. (1 Mus. 13:14-16; 18:18; Rom 4:17, 18) Jala, didok do muse ”marhitehite si Isak” do pasupasu i. (1 Mus. 21:12) Alai, songon dia do i saut molo dipelehon do si Isak? Ditogutogu tondi parbadia do si Paulus manurat taringot pos ni roha ni si Abraham, tolap do Debata pahehehon si Isak. (Jaha Heber 11:17-19.) Alai, ndang dipaboa di Bibel, na hirim roha ni si Abraham laho paheheon ni Debata si Isak di sadari i manang di bagasan minggu i. Ndang diboto ibana andigan si Isak laho dipahehe. Alai pos do rohana na laho paheheon ni Jahowa do si Isak, anakna i.\n15. Aha do na hinirim ni si Job?\n15 Asing ni i, pos do roha ni si Job, na laho masa haheheon di ari na naeng ro. Diboto ibana do, molo ditaba sada hau, boi do i tubu sandiri muse. Alai ndang songon i molo jolma. (Job 14:7-12; 19:25-27) Ndang boi jolma na mate pahehehon dirina sandiri. (2 Sam. 12:23; Ps. 89:49) Alai molo Debata, tolap do Ibana pangoluhon halak na mate. Pos do roha ni si Job na ingoton ni Jahowa do ibana. (Jaha Job 14:13-15.) Ndang diboto si Job andigan masa ari haheheon i. Alai, pos do rohana diingot Debata do ibana jala dipahehe di ari na naeng ro.\n16. Aha do na dipaboa surusuruan na mambahen si Daniel gabe togu?\n16 Ingot ma muse naposo ni Debata, si Daniel. Marsihohot do ibana tu Jahowa saleleng ngoluna. Jala, tongtong do diurupi Jahowa ibana. Dijou surusuruan ni Debata do ibana ”jolma hasudungan ni roha”. Didok do tu ibana, ”dame ma di ho” jala ”pos ma roham”.—Dan. 9:22, 23; 10:11, 18, 19.\n17, 18. Aha do janji ni Jahowa tu si Daniel?\n17 Tingki naeng marumur 100 taon jala naeng marujung ngolu, ra dipingkiri ibana ma taringot na laho masa tu ibana. Tontu, hirim do roha ni si Daniel na laho dipahehe muse ibana. Sian dia do i taboto? Molo tajaha panutup ni buku Daniel marjanji do Debata tu ibana, didok do, ”Laho ma ho, marroha pangkirimon di ujung, jala maradian ma ho.” (Dan. 12:13) Diboto si Daniel, na maradian do halak na mate. Jala ndang adong be ”sibahenon, sipingkiran, parbinotoan dohot habisuhon di inganan ni na mate”, i ma inganan sitopotonna i. (Pjm. 9:10, Bibel siganup ari) Alai, ndang sahat disi ujungna. Dilehon Jahowa do tu ibana pangkirimon na sun denggan di ari na naeng ro.\n18 Didok surusuruan do tu ibana, ’Hehe ma ho muse manjalo [upam] di ujung ni angka ari!’ Ndang diboto si Daniel andigan i masa. Na diboto ibana laho mate nama ibana jala maradian. Alai tingki dibege ibana janji na mandok, ”Asa hehe ho muse manjalo [upam],” diboto ibana ma, laho hehe do ibana di ari na naeng ro. Alai, leleng nai dope i masa. Songon na didok, ”di ujung ni angka ari!”\nSongon si Marta, boi do pos rohanta na laho masa do haheheon di ari na naeng ro (Ida paragraf 19, 20)\n19, 20. (a) Aha do haitan ni angka naung taulas nangkin, tu pos ni roha ni si Marta? (b) Aha do na laho taulas di parsiajaran na mangihut?\n19 Godang do na mambahen si Marta marpos ni roha laho hehe ibotona ”di haheheon i, na di ari parpudi”. Boi do pos rohanta tu janji ni Jahowa tu si Daniel, songon pos ni roha ni si Marta tu haheheon.\n20 Nunga taparsiajari taringot ari haheheon di tingki naung salpu. On patuduhon, boi do angka naung mate mulak mangolu muse. Asing ni i, taida do songon dia naposo ni Debata na marsihohot paimahon ari haheheon. Alai dung dijanjihon haheheon i, leleng nai dope i masa? Adong do bukti na patuduhon i? On boi mangurupi hita asa paimahon haheheon i. Andigan do masa i? On ma na laho taulas di parsiajaran na mangihut.


NDANG JADI UJAON NALUMBANG, SOLANGON NAPONJOT – TanoBatak\nRoha pe olo do ponjot; ima honorhon ni angka dokdok ni ulaon dohot godang ni rambusungsangna, ala ni arsak hinorhon ni pangalaho ni parianakhonon, parsaoran. Deba, godangan ala ni harugian, parsahiton, hamatean dohot mumut ni ngolu. Uju di hagogotan pe, jotjot do i patupahon ponjot ni roha; ima ala ni angka tihatiha hinorhon ni pangulaon nahumurang, parmaraan na so tinagam ni rohana, na managam uhum ala ni angka hasalaan pinatupana.\nPoda do sipalumbang roha ni angka naponjot roha, deba marhite sian pangurupion mangalului dalan nadenggan sipareahonna. Godang do halak marpaula patuduhon “holong” tu parroha naponjot, alai marhite muruk ibana, dirangrangi sude angka hasalaan ni naponjot roha i. Sipata dope diasupi laos didok: “Nunga dijalo ho be nabinahen mi, taon ma”, ninna be. Hinorhon ni i lam ponjot ma roha ni naung ponjot, bobos roha ni naung bobos, tarnono roha ni naung maoto, ujungna silbak ma roha sintong sian ibana. Sampilpil di pudingku haramonting dijolongku, sude do hamu magigi marnida pangalahongku. Gasaon ma ujungna ibana mandopang sude angka hata ni partigor i na sai mangaromparhon angka hata nadokdok tu ibana tamba ni nadokdok naung tinuhukna i. Sega ma ujungna.\nParroha nalumbang, ima tudosan ni parroha bulus. Aha pe namasa tu ibana, diporsan do i dibagasan benget ni roha. Dang mangarajumi ibana tu angka pingkiran na asing na olo mambahen lipe sian rohana poda nauli, sulu hatiuron.\nUrat ni gandar bulu sipaonsop-onsopon, angka prroha naburju sitongka paotootoon. Godang do halak patuduhon “holong” tu halak parroha lumbang, suman songon na manulu roha, alai ujungna patubu hosom di parroha bulus nangkin. Dirangrang tu siamun siambirang, diraksa tuginjang, ditorsa tu toru, dialithon tu halak, dipatali tu sisolhot, dipatongon tu hombar jabu. Geang ma ateatena naung bulus hian, alana gabe dietong do i haotoon. Ingkon baloson do najat dohot najat, baloson pambahenan naroa dohot naroa, ninna. Unjung na marhosom ma ibana.\nTarsongon soban di rahutan do parsaoran on, adong natigor adong nagerdung. Rahutrahut, ima patik dohot uhum mangaramoti parsaoran i. Molo soban, manigor tarida do nagerdung dohot natigor, alai ianggo jolma, maol do i tandaon ianggo holan marnida rupa do dohot pamatang. Sipata do na nietong mangharat, hape mangumma. Sipata nietong mangumma, hape mangharat. Tung tigor jala lemes pe hata, ingkon tuluthonon dope sian parulan siganup ari.\nHurang ni panandaon di dongan siganup ari ma umbahen jotjot tarjollung pangalangka. Ima nidok ni natuatua; aek namarhalisung tu aek namarhutobung, binahen ni palilung gabe nioloan tarrobung.\nLam pistar halak nagerdung dohot natigor, lam maol do tarida parasinganna sian pamerengan. Ianggo sitangko manuk dohot gadong, manigor tarida do i, bilolangon ala ni otona. Alai ianggo sitangko ngolu dohot hosa ni natorop, sipatangi-tangion do i marpollung diloloan.\nAngka parroha bulus pe adong do naoto. Nang pe naung dilonjani ibana ndang malo ummiok, ujungna malangke ma dagingna. Ianggo parroha bulus napistar, dipasiding do jumolo dirina sian parmaraan hinorhon ni hatangkangon ni halak. Sinuan sanggesangge pinopoan bandaulu, manjua ateate pinapodom pusupusu. Alai dilului do muse dalan boha laho mangintopi api panoksohi di pambahenan ni angka natangkang i unang gabe parmaraan tu dirina dohot tu angka donganna.\nSaleleng marbangkohon haotoon dope jolma, ingkon magodang do angka bangko ni halak na sai olo mambola roha ni naponjot asa mura rajaanna. Songon i nang bangko manguja roha ni angka nalumbang asa olo mangihuthon ibana. Haotoon do dihalomohon angka parharajaon sisongon i, jala pangaliluon ma dipatupa asa unang tarida hajahatonna.\nIanggo poda ni angka ompunta najolo, sai didok do: “Taor dop ubat ni sahit ni daging, poda do ubat ni sahit ni roha”. Holong do uhum, mangarahut nagerdung dohot natigor dibagasan holong, unang magopu nagerdung jala unang runsur natigor. Taor dohot poda i do margogo paporhothon natigor unang runsur sian uhum, padaukhon nagerdung unang magorpung dibahen uhum.\nPalumbang roha do uhum i di angka naponjot roha patuduhon hasintongan. Solang pangarompu do uhum i di angka parroha lumbang unang taripar sian hasintongan. Ima siramotan ni Raja nabisuk.\nJuli 3, 2008 tanobatak\n3 respons untuk ‘NDANG JADI UJAON NALUMBANG, SOLANGON NAPONJOT’\nEmma tutu amang,sai anggiat ma diparrohahon jala diulahon Bangso Batak songon i.\nJuli 6, 2008 at 3:36 am\nBoi do dohonon “Sahabat Sejati” na so manguja nalumbang na so manolang na ponjot?\n*** Boi, paima so berhianat muse 😀\nJuli 14, 2008 at 4:51 am\nHoras.. Lae ! Nunga tung lambas parbinotoan taringot tu hata (bahasa) batak, dohot turi-turianna, namartaringot mai tu hata batak, tung mansai godang do hata batak i naso huantusi (jarang) hubege, jujur Lae dang namandok gabe sipanggaron ahu, alana halak batak\nsian Motung alai tubu di Kota Lubuk Pakam, Mangaranto tu tanosileban (P.Jawa), sahat sadarion ndang hea do pe hubege hata namandok :\nnapulpal, ditandosi, marihot, patutahon, dohot na asing nai dope (mansai godang).\nMauliate ma ,\nAgustus 2, 2010 at 9:57 pm


Najolo Holan Bisbol do di Rohangku!\nJAHA DI BAGASAN HATA Afrikans Albania Amhara Arab Armenia Aymara Azerbaijani Azerbaijani (Sirilik) Baoule Bashkir Batak (Karo) Batak (Toba) Bengali Biak Bikol Bislama Bolanda Bulgar Cebuano Cheska Chichewa Chitonga Chitumbuka Chiyao Chokwe Chuvash Cibemba Cina Kanton (Tradisional) Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Denmark Drehu Efik Esti Ewe Farsi Fiji Fon Ga Georgia Guarani Gun Hausa Heber Hiligaynon Hindi Hiri Motu Ibanag Igbo Iloko Indonesia Inggris Islan Isoko Italia Jawa Jepang Jerman Kabiye Katalan Kazak Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisonge Kongo Korea Kreol Haiti Kreol Mauritius Kreol Seychelles Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Maya Mbunda Melayu Mizo Myanmar Nahuatl (Puebla Utara) Ndebele Ndebele (Zimbabwe) Ndonga Nepali Ngangela Nias Niue Norwegia Nyaneka Nzema Oromo Ossetia Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Rumania Rundi Rusia Samoa Sango Sepedi Serbia Serbia (Romawi) Sesotho (Afrika Selatan) Sesotho (Lesotho) Setswana Shona Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swedia Tagalog Tahiti Tamil Tatar Tetun Dili Thai Tigrinya Tiv Tojolabal Tok Pisin Tonga Tshiluba Tsonga Turki Twi Tzotzil Ukraina Umbundu Urdu Urhobo Venda Vietnam Wallis Waray-Waray Wayuunaiki Xhosa Yoruba Yunani Zande Zulu\nLas do rohangku marsaor dohot angka dongan na poso di huria\nBIBEL MAMBAHEN DENGGAN NGOLUNGKU\nSongon na dipaboa ni si Samuel Hamilton\nTUBU TAON: 1928\nRIWAYAT HIDUP: GABE ATLET DOHOT PARJUJI\nNGOLUNGKU DI UJU I\nMagodang di Puerto Limón do ahu, kota pelabuhan di pesisir timur Kosta Rika. Ualu ma hami ianakhon ni natuatuanami jala ahu ma na papituhon. Marumur ualu taon ma ahu tingki marujung ngolu bapa. Alani i, sahalak ni omak do na pagodanggodangkon hami.\nLomo hian do rohangku marbisbol sian dakdanak. Tingki remaja, dohot ma ahu tu tim bisbol. Tingki marumur 20-an, adong ma sahalak agen na manogihon ahu asa dohot tu sada tim na jago di Nikaragua. Alai, ala marsahitsahit omakku jala ahu do na manjaga, ndang olo ahu. Ndang sadia leleng, adong ma muse agen na manogihon ahu asa masuk tu tim bisbol nasional Kosta Rika. Olo ma ahu. Masuk ma ahu tu tim nasional sian taon 1949 sahat tu 1952, jala dohot do ahu martanding di Kuba, Meksiko, dohot Nikaragua. Gabe baseman (pemain bisbol) na jago do ahu. Di bagasan 17 hali pertandingan, ndang hea hubahen hasalaan. Mansai las do rohangku molo joujou halak di goarhu tingki martanding!\nNang pe songon i, mansai rorang do pangalahongku. Nang pe nunga adong hallethu, alai sai marhalletti dope ahu dohot borua na asing. Parmabuk do ahu. Hea do alani mabukna, ndang huingot songon dia parmulakku tu jabu! Asing ni i, parjuji jala partogel do ahu.\nDi tingki i, gabe Sitindangi Ni Jahowa ma omakku. Marsitutu do ibana manjujui ahu asa dohot, alai ndang marhasil ibana ala holan tu bisbol do rohangku. Tingki marlatik, ndang huhilala na male nang pe nunga tingkina mangan! Sai holan na tu pertandingan do pingkiranku. Umlomo do rohangku marbisbol sian manang aha pe!\nAlai tingki marumur 29 taon, madabu ma ahu tingki manangkup bola jala gabe marsahit alani i. Dung malum, ndang dohot be ahu tu tim bisbol na jago. Alai gabe pelatih tim bisbol di jonok ni jabungku ma ahu.\nSONGON DIA BIBEL PAUBAHON NGOLUNGKU\nTaon 1957, dohot ma ahu tu kebaktian ni Sitindangi Ni Jahowa di stadion ingananku marbisbol najolo. Disi, huida ma imbar ni pangalaho ni angka Sitindangi sian halak na manonton bisbol. Pantun do nasida, ndang songon panonton bisbol na gaor. Alani i, gabe taronjar ma rohangku laho marsiajar Bibel dohot Sitindangi jala ro ma ahu tu parpunguan ni nasida.\nLas do rohangku mamboto ajaran ni Bibel. Umpamana, didok Jesus do molo di tingki parpudi, laho ma angka siseanna mamaritahon Harajaon ni Debata di liat portibi on. (Mateus 24:14) Huboto ma muse, halak Kristen na sintong ndang digaji tingki marbarita na uli. Didok Jesus do, ”Sibasabasa do i tu hamu; antong, basabasahon hamu ma i!”—Mateus 10:8.\nTingki marsiajar Bibel, huparrohahon do na niajarhon ni Sitindangi Ni Jahowa dohot na diulahon nasida. Hupuji do nasida ala ringgas jala ndang marnaloja mamaritahon Harajaon ni Debata di liat portibi on. Diulahon nasida do parenta ni Jesus asa burju tu sude halak. Pintor lomo do rohangku gabe Sitindangi Ni Jahowa tingki hujaha hata ni Jesus di Markus 10:21, na mandok, ”Ro ma ho, ihuthon Ahu!”\nAlai ndang mura laho marhamubaon. Umpamana, saleleng martaontaon ganup minggu do ahu manuhor togel. Alai huparsiajari ma sian Bibel, dihagigihon Debata do angka halak na mardebatahon ”debata nasib”, suang songon i nang pangahut. (Jesaya 65:11, Bibel siganup ari; Kolosse 3:5) Alani i, ndang marjuji be ahu. Hape saminggu dungkon ndang martogel be ahu, kaluar ma nomor na jotjot hutuhor! Didok halak ma ahu na oto, ala ndang hutuhor togel di tingki i. Dijujui nasida ma ahu asa dohot muse, alai ndang olo ahu. Mulai sian i, ndang hea be ahu marjuji.\nAdong do muse na manguji parangengku ”na imbaru” dung tardidi ahu di kebaktian ni Sitindangi Ni Jahowa. (Epesus 4:24) Dung sidung kebaktian i, mulak ma ahu tu hotel. Disi, jumpang ma ahu dohot hallethu hian jala jongjong ma ibana di pintu ni kamarhu. Didok ibana ma, ”Beta Sammy, marsonangsonang ma hita!” Alai ndang olo ahu, jala hudok ma tu ibana na mangulahon poda ni Bibel do ahu saonari. (1 Korint 6:18) Songgot do rohana umbege i. Diparoaroa ma poda ni Bibel taringot tu ulaon parmainanon jala dijugulhon do mangelaela ahu asa marhallet muse hami. Alai pintor masuk ma ahu tu kamar jala hukunsi ma pintu. Saonari, las do rohangku mandok tongtong do ahu marsihohot sian taon 1958.\nLABA NA HUDAPOT\nMansai godang do laba na hudapot ala mangihuthon panogunoguon sian Bibel! Alani godangna, ra boi disurat di sada buku. Pigapiga laba na hudapot, i ma gabe godang alealengku, ngolu na martujuan, dohot las ni roha na sasintongna.\nTong dope marbisbol ahu, alai boi do huorom diringku. Najolo tingki marbisbol, dapothu do hasangapon dohot hamoraon, alai holan parsatongkinan do i. Alai manongtong do paralealeonku tu Debata dohot tu angka dongan. Bibel mandok, ”Na laho salpu do portibi on rap dohot na pinarhagiotna; alai na mian ro di salelenglelengna do na mangulahon lomo ni roha ni Debata.” (1 Johannes 2:17) Saonari, Jahowa dohot angka naposoNa do na rumingkot di ahu!\nBibel Mambahen Denggan Ngolungku Hadameon & Las ni Roha\nText Sipilliton unduhan buku digital JOUJOU PABOAHON No. 3 2017 | Opat Hoda—Na Mangkorhon Tu Hamu\nNdang Porsea Ahu Adong Debata\nNdang Olo Ahu Mate!\nHalak na Garang do Ahu jala Gabe Pareman\nMarhasil nang pe Jotjot Talu Alani Hagaleon


Boasa Sitindangi Ni Jahowa Marpahean na Patut tu Parpunguan?\nDiida hamu do gombar ni Sitindangi Ni Jahowa na di buku on? Mansai patut do pahean nasida tingki ro tu parpunguan. Boasa mansai diparrohahon hami pahean nami?\nLaho pataridahon unduk na sian roha tu Debata nami. Toho, ndang siida rupa Debata. (1 Samuel 16:7) Alai, tingki hami marpungu laho manomba, lomo do roha nami pasangaphon Debata dohot angka dongan sahaporseaon nami. Aut sugari hita mangadopi sahalak panguhum di pangadilan, tontu hita mamparrohahon paheanta marningot hadirion ni sahalak panguhum. Suang songon i do, pahean nami di parpunguan patuduhon pangargaan nami tu ”Siuhumi liat portibi on”, Debata Jahowa, dohot tu inganan parpunguan nami.—1 Musa 18:25.\nLaho patuduhon prinsip ni ngolu nami. Dipaboahon Bibel tu halak Karisten, asa marpahean hahormaton dohot pingkiran na ias. (1 Timoteus 2:9, 10) Marpahean ”hahormaton” lapatanna ndang mamangke pahean na marmengomengo, ndang patut, manang na so tama. Jala, ”pingkiran na ias” mangurupi hami laho mamillit pahean na tama idaon, na so rundut marmengomengo. Tung pe hami mangihuthon angka prinsip on, godang dope pahean na boi sipilliton laho pangkeon nami. Marhite pahean na ias dohot na patut, ”asa sandok marsangap poda ni Debata” dohot ”dipasangap nasida Debata”. (Titus 2:10; 1 Petrus 2:12) Molo marpahean na patut tu parpunguan, mangkorhon na denggan ma on tu halak na asing, taringot panombaon tu Jahowa.\nTung sura pe ndang adong pahean muna na pantas, unang ganggu roha muna laho ro tu Bale Harajaon. Paheanta ndang porlu arga, manang ingkon mansai uli asa tarida na ias, patut dohot pantas.\nSadia ringkot do mamparateatehon pahean tingki manomba Debata?\nPrinsip apala na dia do na boi mangurupi hita laho mamillit pahean?\nBagihon Bagihon Boasa Hami Marpahean na Patut tu Parpunguan?


Anwar Tjen Online: PARHOBAS TU JAMITA\nPARHOBAS TU JAMITA\n(oleh Anwar Tjen, semula dimuat dalam buku persiapan khotbah terbitan Kolportase GKPI)\nSahorong do ia buku Rajaraja na dua i dohot angka buku na asing i na mamungka sian buku Josua sahat ro di buku Samuel. Di hata Heber, digoari do angka buku on nevi’im risyonim, i ma angka buku ni panurirang na parjolo. Boi do tubu sungkunsungkun taringot tu goar on, ala godang do na mananda angka buku i songon sejarah ni harajaon Israel. Boasa digoari i “panurirang”? Parjolo, ia angka sejarah na pinatomutomu disi ndang holan manggombarhon angka naung masa di na salpu. Disurathon do i laho papatarhon angka ulaon dohot lomo ni roha ni Debata di bagasan ngolu ni bangso naung pinillitNa i. Paduahon, tung tangkas do tarida sian i ulaon ni angka panurirang na mamaritahon hata ni Debata tu raja dohot bangsonasida. Patoluhon, songon na binaritahon ni angka panurirang, dipatuduhon Debata do sangkap haluaonNa, pasupasu manang uhumanNa tu bangso i, marguru tu pangalaho dohot pambahenannasida maradophon Debata nang donganna jolma. Jadi, digoari pe angka buku i “panurirang na parjolo”, ala disurathon i sian pamerengan ni angka panurirang.\nMangihuthon angka pande bisuk ni Padan Na Robi, saihot do angka buku panurirang na parjolo i dohot Deuteronomium manang buku Musa na palimahon. Songon na tajaha di 2Rajaraja 22.8-23, uju diurasi Raja Josia (abad VII) bagas joro ni Jahowa, adong jumpang nasida disi buku Patik naung mago i. Godang do angka pande bisuk ni Padan Na Robi na porsea, buku Deuteronomium do na mago i, tarlumobi Bindu 12-26. Sarombang do teologi ni i tu teologi na boi tinangkasan sian buku Josua, Panguhum, 1-2 Samuel dohot 1-2 Rajaraja. Sian tingki ni Prof. Martin Noth, nunga godang angka pandek bisuk na mamereng hasosolhot ni buku Deuteronomium tu angka buku panurirang na parjolo i, pola digoari i Sejarah Deuteronomistis (Deuteronomistische Geschichtswerk, DtrG). Dipatuduhon DtrG on do boha parsahat ni bangso ni Debata tu habuangan Babel hinorhon ni angka pangalaosionnasida di hata ni Debata (2Raj 17.17-19). Jala masa do hamagoan bolon i hombar tu na tarsurat di buku Deuteronomium taringot tu torutoru na pinasonggop ni Jahowa tu bangsoNa sogot molo manimbil nasida sian ParpadananNa i (5 Musa 11.26-28; 28).\nHatorangan di bagasan turpuk humaliangsa\nMarragam do anggo buku na pinangke ni DtrG laho manurathon sejarah na mansai ganjang i, isara ni “buku jamita ni raja Salomo” (1Raj 11.41), “buku jamita ni angka raja ni Israel” (14.19), manang “buku jamita ni angka raja sian Juda” (14.29). Angkup ni i, lan dope angka surat manang sumber na pinangke ni DtrG i, isara ni hagiologia, angka barita taringot tu angka halak na badia songon panurirang Elia dohot Elisa. Ulaon dohot jamita ni angka panurirang on saurdot do dohot teologi ni DtrG. Tung tangkas do i sian hajongjongan ni panurirang Elia dohot Elisa maralohon angka raja na so satia tu Jahowa songon na tarbarita sian paraloan na masa di dolok Karmel (1Raj 18).\nDipataridahon angka hagiologia i do na margogo situtu anggo hata ni Jahowa na pinatolhas ni angka naposoNa i, manang pasahathon bagabaga ni Debata di tingki parporangan (1Raj 20.13) manang palumbahon uhumanNa tu angka na marbalik sian Ibana (2Raj 1.3-4). Ai sangkap dohot huaso ni Jahowa do na ringkot pinapatarhon di bagasan sejarah ni bangsoNa, songon na tarsurat di buku panurirang Amos: “Ai ndang adong dibahen Tuhan Jahowa nanggo sada, nda jolo dipapatar sibunianna tu panurirang, angka naposona i” (Am 3.7).\nAsa marsahala situtu angka ulaon ni panurirang na badia on, dipatuduhon Jahowa ma huasoNa marhite angka halongangan na pinatupaNa i di tongatonga ni ulaon panghobasionnasida be. Songon na pinatupa ni panurirang Elia, suang songon i nang angka halongangan na dipatupa si Elisa di bagasan panghobasionna, jala gumodang dope sian i. Di bagasan 2 Rajaraja, diturihon do hirahira sampulu tanda halongangan na binahen ni si Elisa, isarana: mamasumasu miak na saotik pineop ni sada parompuan na mabalu gabe sai mabaor so marnaso; marbagahon hatutubu ni sada anak tu sada parompuan sian Sunem; pangoluhon anak ni parompuan i sian angka na mate; pamalumhon sahit ni si Na’aman; paumbanghon mata ni tangke; pataridahon huaso ni Debata marhite pangalelaon ni mata ni halak Aram na marporang dompak Israel.\nSada sian angka tanda halongangan i i ma na binaritahon di turpuk jamitanta: diparmudu si Elisa do saratus halak marhite sian duapulu roti uju masa haleon potir di tano i (2Raj 4.42-44). Ia tanda halongangan na binahenna i paingothon hita do tu angka ulaon halongangan na binahen ni panurirang Elia. Tung patar do sian panghobasion ni si Elia na so jadi sirangon ulaon panurirangion sian ulaon parasirohaon tu angka na mardangol, na hurangan manang na marsitaonon. Di na marsik sunge Karit ala so ro udan marhira sataon, dipatupa si Elia do sada tanda halongangan laho mangarupi sada parompuan na mabalu jala pogos situtu di huta Sarpat (1Raj 17.8-16). Dipasupasu Jahowa do roti dohot miak na saotik i gabe so olo suda paima ro udan tongosonNa tu tano i. Suang songon i, marhite tangiang dipangolu ibana do anak ni parompuan na mabalu i sian angka na mate (17.17-24).\nJadi, songon sada sisean na manean “tondi” manang sahala panurirangion ni si Elia (2Raj 2.9, 15), ndang holan huaso manang sahala ni panurirang i na songgop tu si Elisa. Boi dohononta dohot do dijalo ibana angka ulaon parasirohaon sipatupaonna di tongatonga ni bangsona.\nTapamanat ma huhut hatorangan na mardomu tu turpuk jamitanta sitolu ayat i:\nAyat 42: Ia Baal-Salisa i ma sada huta di luat ni marga Benjamin (pat. 1Sam 9.4). Mangihuthon angka na pistar di arkeologi, Khirbet el-Marjameh do ra anggo huta i nuaeng, ndang pola dao sian mual En-Samiya.\nNdang binoto manang aha na mangonjar roha ni sahalak parhuta i mamboan roti patumonaan tu si Elisa. Mangihuthon ruhut parugamaon ni Israel (3Musa 23.17-20), jambar ni angka malim do angka roti patumonaan i. Huroha di roha ni halak na mamboan roti i, patut do jaloon ni si Elisa i songon “halak ni Debata” (ish-ha’elohim) na patolhashon hataNa i.\nIa hata Heber se‘orah na pinadas gabe “eme siansimun” di Bibel Toba, sasintongna ndang “eme” i songon na tatanda, alai “barli” do (manang “jelai”, songon na tarsurat di Alkitab LAI). Ai samansam gandum apala na ummura do i, jala somalna gagaton ni angka pinahan do. Alai molo masa haleon potir ndang tarjua so dipangan jolma nang i. Jadi, sian “barli” na diboan parBaal-Salisa i pe, boi idaonta na masa dope haleon di luat i (pat. 4.38).\nDisi sahat tu si Elisa roti dohot itak na binoan i, manigor diparentahon ibana ma naposona i asa lehononna i panganon ni angka na raparon. Sian pangalaho ni panurirang on pe pintor dapot do parsiajaran taringot tu roha dohot ngolu na sai mangantoi jala rade pajolohon na rumingkot di na asing, tarlumobi di angka na hurangan dohot na mangae sitaonon.\nAyat 43: Ndang masuk tu roha ni naposo ni panurirang i na boi sagihononhon roti na duapulu i tu situan na torop i. Ra, di rohana, na so tupa hinabosurhon anggo na saratus halak i dohot roti na saotik i. Dibahen i, diulahi si Elisa do marsuru naposona i, pola mardongan hatorangan sahali on, asa lehononna mangan nasida. Ai tandi marasing do anggo roha ni halak ni Debata i na mangasahon huaso ni Jahowa marhitehite hataNa na mandok: “Ingkon mangan angka jolma i, jala ingkon adong dope teba”!\nAyat 44: Tutu, mangan do nasida sasudena, jala adong dope tebana. Ia sada tanda halongangan na tutu pinatupa ni Debata, sai mambahen longang rohanta mida huaso ni Pargogo nasohatudosan i, lobi sian na tarsuhat rohanta. Ndada marharoroan sian jolma i, tung sian hata ni Jahowa do, songon na diondolhon marhite na mangulahi hata “hombar tu hata ni Jahowa”. Ai marhuaso do Jahowa pasauthon agia aha pe na nidokNa, tongon songon hata ni sada ende na jotjot tabege diendehon: “Molo Tuhan marhata ‘saut’, mandok hataNa ingkon saut, sai saut do i!”\nSipahusorhusoron ni roha\n(a) Parjolo, parsiajaranta do sian sejarah na sinurat ni DtrG, sai dipabangkit Jahowa do angka naposoNa, songon angka panurirang i, asa tongtong marsaringar hataNa di tongatonga ni ngolu parbangsoonnasida. Dipatuduhon ni DtrG do ndada angka parhuaso na manontuhon ngolu manang sejarah ni angka bangso, tung Debata do. Laos Ibana do na marsuru angka panurirangNa pasahathon sangkap ni rohaNa di ngolu parugamaonnasida huhut di ngolu parbangsoonnasida.\n(b) Songon na masa di panghobasion ni panuring Elisa, ndang hasirangan ulaon patolhashon hata ni Debata sian angka ulaon parasirohaon manang na ginoar “diakonia” nuaeng on. Di hamamasa ni haleon potir, di hasosonggop ni angka sahit dohot hamatean, di haroro ni angka ragam ni sitaonon, dipangke Debata do angka naposoNa patupahon ulaon parasirohaon marhite angka tanda halongangan na papatarhon huaso dohot asi ni rohaNa di sandok panggulmiton ni ngolunasida.\n(c) Mansai uli do na boi parsiajaranta sian pangalaho dohot pambahenan ni panurirang Elisa di na jinalona i angka silehonlehon sian halak Baal-Balisa i. Ndang pintor tu dirina laho rohana, jala ndang dirina na parjolo disarihon, tung halak na asing do na porlu urupanna. Sitiruon do tutu anggo roha sisongon i, na olo marbagi tu angka na hurangan, jala i do na ringkot tapareahi di bagasan ngolu parsaoran nang panghobasionta marhite pambahenanta siganup ari.\n(d) Molo tajaha turpuk jamita i sian suhi ni pangantusion “kanonis”, tarida do tangkas pardomuanna tu tanda halonganan na pinatupa ni Tuhan Jesus tu situan na torop na mangihuthon Ibana (marlimaribu toropna di Mrk 6.30-44; Mat 14.13-21; Luk 9.10-17; Joh 6.1-3; maropatribu anggo di Mrk 8.1-10; Mat 15.32-39). Andul sumurung nian angka na pinamasa ni Tuhan Jesus di Padan Na Imbaru, alai hira na dos do anggo tona na naeng pinatolhas marhite sian i. Molo didok pe tanda halongangan i, nda ingkon na balga ulaon i di pamerengan ni jolma. Baliksa, apala na rumingkot disi i ma asa patar sian ulaon i na sun denggan do roha ni Ama na di banua ginjang i “na pabinsar mata ni ari dohot parohon udan tu sude” so mardiaimbar (pat. Mat 5.45).\n(e) Otik pe na adong di hita, so sadia gogonta, boi do dipasupasu jala dipangke Debata Parasiroha i mamparbuehon na denggan lobi sian na tapingkiri. Ndang adong so tarpatupa di Jahowa. Godang na dirajumi jolma songon halongangan bolon, ndada apala na bolon manang na umangat i di jolo ni Debata. Tarbahensa do manang aha pe lomo ni rohaNa, alai tung mansai las rohaNa molo gabe parsidohot hita di angka ulaon halongangan patupaonNa tu halak na mangolu di bagasan hapogoson, parsahiton, parsorion, parungkilon dohot lan dope ragam ni angka sitaonon. Antong, taharinggashon ma angka ulaon parasirohaon manang diakonia di bagasan ngolu parhuriaon nang di ngolunta siganup ari.***\nBASABASA NI JAHOWA DO NA MANUNGKOL SALUHUTNA\nSongon bilangan ni angka buku na di bagasan Torah manang buku Musa na lima i, songon i do disagi buku Psalmen on gabe lima buku, i ma: I. 1-41, II. 42-72, III. 73-89, IV. 90-106, V. 107-150. Dipaujung do ganup buku i marhite doksologi manang pujipujian na dipungka dohot hata barukh (“pinuji ma”; 41.14; 72.19; 89.53; 106.48). Sada pujipujian ma mansai uli do Ps 145 on, mansai bidang jala bagas lapatanna. Dihangham psalmen on do sandok na hinatindanghon ni bangso Israel taringot tu denggan basa, holong ni roha dohot hasatiaon ni Jahowa. Dibahen i, godang do angka pande bisuk ni Padan Na Robi na mandok, sanga do Ps 145 i pinangke songon doksologi na manghinsu buku Psalmen andorang so dipamasuk dope lima psalmen “Halleluya” na mangihut (146-150). Ai jolo diendehon do angka psalmen i di bagasan partangiangan ni halak Israel marsundutsundut, asa dipillit deba sian i jala dipatomutomu gabe sada buku ende pujipujian songon na jumpang di Bibelta saonari.\nIa Ps 145, sada psalmen akrostik do di hata Heber. Digurithon do ganup ayatna i mangihuthon sisiasia manang alpabet ni hata Heber na mamungka sian Aleph sahat rodi Taw. Sasintongna ingkon marisi 22 ayat do psalmen i hombar tu bilangan ni alpabet Heber, alai adong sada na mago sian teks Masoret na pinangke ni si Johannsen songon Vorlage manang ojahan ni terjemahanna i. I ma na jumpang di holangholang ni ayat 13 dohot ayat 14, na pinungka dohot surat Nun: Ne’eman YHWH bekol-debaraw wekhasid bekol ma‘ashew. Boi jahaonta ayat na mago i di teks Qumran (11QPsa), Septuaginta (Padan Na Robi di hata Gorik) dohot di Bibel na marhata Siria, laos i do na dipadomu tu ayat 13 di angka terjemahan sinuaeng on (New Revised Standard Version: “The LORD is faithful in all his words, and gracious in all his deeds”; Bibel Luther: “Der HERR ist getreu in all seinen Worten und gnädig in allen seinen Werken”; pat. Alkitab LAI: “TUHAN setia dalam segala perkataan-Nya dan penuh kasih setia dalam segala perbuatan-Nya). Jadi, ingkon dipangolu i muse haduan di Bibel edisi revisi na ro.\nAsa songon singkop ni alpabet Heber na duapulu dua i, songon i do hasisingkop ni barita ni Ps 145 on na mangendehon hasangapon dohot dengganbasa ni Jahowa, i ma na patar sian angka ulaonNa di sejarah ni bangso na pinillitNa i nang di saluhut angka na tinompaNa i.\nSian psalmen na saratus limapulu i, apala on do psalmen ni si David sasadasa na digoari Tehillah ni si David (ay 1) manang ende pujipujian sian si David. Tarida do hinaarga ni psalmen on sian hata ni Rabbi Eleazar ben Abina na mandok: “Manang ise na pajojorhon Tehillah ni si David tolu hali sadari, pos ma rohana ingkon masuk do ibana sogot tu harajaon na naeng ro i” (Talmut, Berakot, 4b). Tongon, sian na robi sahat rodi nuaeng, tolu hali sadari do dijaha tehillah on di sinagoga, di tingki manogot, arian dohot borngin.\nMolo tatangkasi partording ni isina, patar do sian i rumang ni angka psalmen na margoar tehillah manang himnus. Jotjotan do i dipungka jala dipaujung dohot pujipujian, jala di tongatonga ni i dipaandar do manang dia bonsir ni pamujimujion ni parpsalmen. Asa di bagasan Ps 145 i, tung tandap idaonta na marsorinsorin do hata ni parpsalmen na mangondolhon hadirion manang pambahenan ni Jahowa, dohot joujou tu nasa na tinompaNa i asa mamuji pasangaphon Jahowa:\n(a) Patujolo: sangkap ni roha laho mamuji goar ni Jahowa (ay 1-2)\n(b) Hatimbulon ni Jahowa (ay 3)\n(c) Joujou laho mamuji Jahowa (ay 4-7)\n(d) Dengganbasa dohot asi ni roha ni Jahowa (ay 8-9)\n(e) Joujou laho mamuji Jahowa (ay 10-13)\n(f) Habonaran dohot hasatiaon ni Jahowa tu angka na manghabiari Ibana (ay 14-20)\n(g) Panimpuli: joujou laho mamuji Jahowa (ay 21)\nToropan do angka tehillah na adong di Buku Palimahon (107-150) marharoroan sian ngolu parugamaon ni halak Jahudi di tingki habuangan Babel manang di tingki na mangihut (pat. 137). Di Ps 145, sada tanda na patuduhon partingkian ni i boi do idaonta sian hata Aram na pinangke di psalmen on (isara ni hata syabakh “papujipuji” di ay 4). Ia hata Aram, gumodang do i pinangke dung mulak bangso i tu “bona ni pasogit”nasida (pat. Ezr 4.8-18; 7.12-26; Dan 2.4-7.28, na sinurat di hata Aram).\nSongon na patar di angka buku na sinurat saleleng habuangan Babel dohot di tingki na mangihut (isara ni Jesaya 40-55 manang “Deutero-Jesaya” dohot Jesaya 55-66 manang “Trito-Jesaya”), mansai jotjot do diondolhon di angka buku i hamuliaon, hagogoon dohot basabasa ni Jahowa tu sude na tinompaNa i. Di na ganggu roha ni bangso i, pola maheu ala ni pardalanan ni sejarahnasida na porhot i, marpangusandean do nasida tu Jahowa Pargogonasohatudosan i, mual ni nasa gogo dohot panghirimon. Pos do rohanasida ingkon hibul nasida dipaulak Jahowa tu inganan ni angka ompunasida. Lobi sian i dope, lam patar idaonnasida na sun denggan jala basa situtu Jahowa nda holan tu nasida, alai tu sude angka bangso (goyim), tu saluhut na tinompaNa i tahe.\nBoi dohononta dison, dung salpu habuangan Babel, hira na marsiranggut do marragam teologi na pineop ni halak Jahudi. Di na deba, hasurungan ni pamillitonnasida i na diondolhon, pulik sian angka bangso na so mardebatahon Jahowa (goyim). I ma songon na masa di tingki ni si Ezra dohot si Nehemia (pat. Ezr 10; Neh 13.8-27). Alai di na asing, na gabe pamusatan ni barita dohot pujipujiannasida i ma asi ni roha ni Jahowa na so mardiaimbar (pat. buku Jonah). Jahowa do Partalup jala Parasiroha Bolon na sai tongtong satia manungkol saluhut na tinompaNa i (Ps 145.8).\nJadi, tung tangkas do sian Ps 145, satondi do anggo psalmen i dohot teologi na mamaritahon dengganbasa ni Jahowa. Di toru on, tatangkasi ma muse manang dia na boi uhalonta sian turpuk Epistel na opat ayat i:\nAyat 14: Mamungka sian ayat on, lam tu tangkasna do dipajojor asi ni roha ni Jahowa di ragam ni pardalanan siboluson ni jolma di bagasan ngolu parsatongkinan on. Tumimbul do Jahowa tutu, “tung na so hadodoan hatimbulonNa i” (ay 3), alai pos do roha ni parpsalmen na diparrohahon Jahowa do angka tarsulandit, na tinggang, na tungki marroha binahen ni angka ragam ni haporsuhon. Dos do pangondolhonon ni ayat on tu na dipatubegehon di bagasan pujipujian ni si Hanna (1Sam 2.8; pat. “Magnificat” manang Ende Pujipujian ni si Maria, Luk 1.48, 52). Ndada songon hita jolma na jotjot marhu ni roha tu angka na dangol, na pogos, na so marnampuna, tandi marasing do anggo roha ni Jahowa. TangihononNa do soara ni halak manjoujou tu Ibana binahen ni hinadangol ni ngolu nasida (pat. ay Ps 10.17). Angka pangantusion sisongon i ma na tarida di sandok Bibel i (pat. 2Musa 22.22-23; Poda 14.21).\nAyat 15-16: Mansai uli do na didok di dua ayat on. Diparhatutu parpsalmen on na marguru tu basabasa dohot asi roha ni Jahowa do angka tinompaNa i saluhutna (pat. 104.27-28; 145.15-16). Ibana do haroroan ni nasa na adong jala di Ibana do sandok isi ni tano on i (Ps 24.1-2). Sasoara do na binaritahon dison dohot angka teologi ni panompaon na jotjot dipangiar, tarlumobi sian tingki habuangan Babel dohot di tingki na mangihut (pat. 1Musa 1, Ps 104, Jes 40-55).\nBoi do nian tubu sungkunsungkun di rohanta: Na so diida parpsalmen on do hinajorbut ni angka na masa di ngolu ni bangsonasida siganup ari? Ndang tagamon so songgop sitaonon, so masa haleon, so adong be na pogos di tongatonganasida (pat. ay 14 dohot 19; Mat 26.11). Nda tung so diboto parpsalmen on hinaporsuk ni parniahapan ni bangsona di bagasan parporangan nang di tingki habuangan. Alai songon na diendehon panurirang Habakuk, so martumbur angka suansuanan, rasip pe angka pinahan, alai “anggo ahu marolopolop ma ahu di bagasan Jahowa” (Hab 3.18). Tung sada haporseon na mangolu do na tuk gabe ojahan ni pamujion ni halak na porsea di nasa partingkian, di hasonangan manang di hasusaan.\nAyat 17: Dihatindanghon parpsalmen do habonaran dohot basabasa ni Jahowa di sude angka dalanNa dohot pambahenanNa. Hata Heber ma’aseh na mandok “jadijadian”, laos i do hata na marlapatan “pambahenan”. Tutu, sobokhon sada sorminan do angka ulaon dohot jadijadian ni Debata patandaphon hadirionNa songon Pargogonasohatudosan i (ay 1; pat. Ps 19).\nIa na hinangkam ni hata tsaddiq (“bonar”, “tigor”), ndada holan pangalaho manang pambahenan hombar tu aturan manang uhum. Ringkot do antusanta i sian parpadanan ni Jahowa dohot jolma (Heber, berit). Jumolo do padan asa aturan, jala tumimbo do i sian uhum. Di bagasan parpadanan, dipeop na sada do hata ni na asing, jala hasatiaon dohot pangoloionnasida tu padan i do na manontuhon hadirionnasida disi. Ala ni i do jotjot dipadomu hata tsaddiq/tsedeq/tsedaqah tu hata khesed/khasid na mangondolhon holong ni roha dohot hasatiaon. Sasintongna ndang na unduk ianggo Debata Nasuntimbul i tu uhum manang aturan ala sumurung do Ibana sian saluhutna. Alai satia do Jahowa tu diriNa, dipeop do hataNa mangoloi padan na pinajongjongNa i dohot nasa na tinompaNa i.\nToho, nunga sega angka na tinompa ni Debata binahen ni hajahatan dohot ragam ni pangarupaon (pat. 1Musa 6.5, 12). Alai ndang mose padan ni Debata tu nasa na tinompaNa i. Marojahan tu hasatiaonNa i do marsihohot Debata di pangaramotionNa tu saluhutna. I do na mangonjar roha ni parpsalmen tongtong mangolopolophon huaso dohot dengganbasa ni Jahowa atik pe sai tarbege dope hoihoi manang anggukangguk sian nasa na mangolu di hasiangan on (pat. ay 19; pat. Jes 5.7; Rm 8.22).\nJadi, na so tarsirang do ianggo huaso ni Debata sian dengganbasaNa. Ingkon sada do duansa, ndada songon na jumpang di angka pardebataon na leban, na sai mangela bangso Israel manimbil sian Parpadanan ni Jahowa (pat. Jer 32.35; 2Raj 23.10). Songon na diondolhon Prof. James L. Mays, teologi na diendehon di bagasan Ps 145 i ma na mamaritahon: “God’s power is good and God’s goodness is powerful”! Denggan do huaso ni Jahowa, jala margogo situtu do dengganbasaNa!\nJempek do nian turpuk jamita Epistelta, alai mansai uli jala bagas impolana na boi enetonta sian i:\n(a) Tama situtu endehononta hamuliaon, hagogoon, asi ni roha dohot basabasa ni Tuhan i tu nasa na tinompaNa. Mansai torop, pola so habilangan be, anggo ende pujipujian naung dipasahat marhite angka ende solo manang koor na pinatupa di bagasan angka partangiangan, parmingguon, dohot parsaoranta songon huria ni Tuhan i. Sai anggiat ma hinauli ni angka pujipujian i dipangke Tuhan i pahothon haporseaonta huhut manungguli rohanta asa marsitutu hita manghamauliatehon saluhut dengganbasa ni Jahowa di bagasan las ni roha.\n(b) Debata Pargogonasohatudosan i do Debata parasiroha na manungkol sude angka na dangol. Tongon marharoroan sian Ibana do sude angka na ringkot di ngolunta nang di ngolu ni sude na tinompaNa i. Molo nunga taruli pasupasuNa hita di bagasan ngolu pardagingon nang partondion, ingkon tarimangrimangi do di bagasan rohanta boha bahenonta asa dohot angka dongan na hurangan, na marsitaonon pinasonggop ni angka parmaraan na so tinagaman (isara di angka parsahiton, lalo manang aek bolon) manang binahen ni angka ragam ni hajahaton manang pangarupaon.\n(c) Songon Debata na manungkol saluhut na tinompaNa, songon i ma nian pangalaho manang pambahenanta tu nasa na tinompaNa i. Di bagasan angka ende parolopolopon na tapasahat tu Debata, anggiat ma sai tongtong tinggil parbinegean ni rohanta manangihon hoihoi ni nasa na tinompa. Apala on do na diondolhon di bagasan teologi ni Integrity of Creation na dibaritahon di angka huria ruas ni World Council of Churches (Dewan Gereja SeDunia). Sada pangantusion na mansai bagas jala ringkot do i taringot tu hinauli dohot hinaarga ni nasa na tinompa ni Debata hombar tu sangkap panompaonNa sian mula ni mulana. Asa dohot hita manungkol huhut mangaramoti saluhut na tinompa i paima ro haluaon na rimpas i sogot.\nSungkunsungkun patanakhon jamita\n(i) Tatangkasi ma jolo na nidok ni Prof. James L. Mays taringot tu impola ni Ps 145. Denggan do huaso ni Jahowa, jala margogo situtu do dengganbasaNa! (“God’s power is good and God’s goodness is powerful”)! Aha do na boi taantusi taringot tu “huaso” dohot “dengganbasa” ni Jahowa? Aha do na boi parsiajaranta sian hadirionNa i binandinghon tu na jotjot masa di tongatonganta nuaeng on?\n(ii) Di sada parluhutan ni angka huria ruas ni WCC (Dewan Gereja SeDunia), hea do sahali didok songon on: “Don’t sing Hallelujah if you don’t care to those who are suffering” (lapatanna: Ndang jadi endehononmu “Haleluya” molo ndang parduli ho di angka na marsitaonon). Aha do na naeng diondolhon disi? Boha do alusta taringot tu na nidokna i?\n(iii) Taon 2012 on ditontuhon do gabe taon “Pekabaran Injil”, asa lam diantusi ruasta hinaringkot ni ulaon patolhashon Barita Na Uli i. Marragam do dalan patolhason Barita i, marhite pujipujian, jamita manang pangajarion. Alai ndang hasirangan i sian ulaon parasirohaon manang diakonia, ala i do sada dalan ni Tuhan laho patuduhon dengganbasaNa i tu angka na “tinggang” dohot tu angka “na tungki marroha” (ay 14). Boha bahenonta asa lam domu pamujionta dohot ulaonta di bagasan ngolu parhuriaon nang di ngolunta siganup ari?\n(Pdt. Anwar Tjen, PhD)


Majalah Bina Warga HKI Online / e-magazine: Jamita 04 Mei 2008\nJamita 04 Mei 2008\nJamita tu Minggu Exaudi\nTanggal, 04 Mei 2008\nNats : Daniel 3 : 20 - 29\nPdt. Dr. B. Purba\nDitangihon Debata do Pangidoan ni Angka Naporsea\nDi halongonan Sinai (di pardalanan ni bangso Israel sian Tano Misir tu Tano Kanan-Tano bagabaga i), dipahot Debata do padanNa tu si Abraham marhite namamillit bangso Israel gabe bangso Na, jala olo Debata gabe Debata nasida. Marhite I, gabe diihoti Debata do diriNa dohot bangso I marhite “parpadanan”. Pardomuan na istimewa (parpadanan) I, dipapatar Debata marhite napaluahon nasida (sian parhatobanon Misir). Tujuan ni Debata patupahon I, ima asa:”Manjadi harajaon malimmalim , jala bangso na badia nasida di Debata” (2 Musa 19:6). Lapatan na, Debata ma gabe Raja di nasida, jala Israel gabe bangso nabadia, gabe panondang tu angka parbegu (Jes 42:6).\nAlai, ndang satia bangso Israel tu tohonan na sangap i. Dung manang sadia leleng nasida di tano bagabaga (tano Kanan ) I, dipangido nasida do tu Debata sahalak raja laho manggomgom nasida di Tano bagabaga I singkat ni Debata. Alasan nasida, asa sarupa nasida dohot angka bangso na humaliang nasida na ginonggom ni raja sian tongatonga nasida ( 1 Sam 8:5). Dioloi Debata do i. Raja na parjolo, i ma raja Saul; na paduahon, raja David; na patoluhon, raja Salomo. Dung mate raja Salomo (raja na patoluhon), mambrontak ma angka marga na di utara. Ujung na, tarbagi dua ma harajaon i, (harajaon utara dohot harajaon Selatan). Mulai sian I, dibolongkon nasida ma sude padan nasida dohot Debata, jala holan dosa nama diula na dua harajaon i. Alani, dibuang Debata ma nsida tu Babel marhite namamangke bangso Assur dohot bangso Babel gabe alat di tangan ni Debata. Laos di tingki I ma tarbuang dohot si Daniel, Sadrakh, Mesak dohot Abednego. Alai anggo di jamita on, ndang dohot dibaritahon si Daniel, nangpe si Daniel do nian partogi ni halak on na tolu. Na masa di habuangan I ma na dibaritahon di buku Daniel on.\nMolo tapihutihut do barita na sinurathon di Daniel bindu 3 on, tarlumobi ma di jamita on (ayat 20-29), dibaritahon do tu hita Hamonangan ni Debata dohot angka Naporsea di Debata marolohon huaso ni portibion.\n1). Monang do na porsea hinorhon ni hasatiaonna mangoloi Debata.\nDung dibege raja Nebukadnesar na so olo si Sadrak, Mesak, Abednego marsomba tu ganaganaan sere napinauli ni raja Nebukadnesar i, dijou raja I ma nasida tu jolona. Dilehon raja I dope kesempatan tu nasida manguba pingkiran nasida marhite na mandok:”Onpe molo olo hamu nuaeng, disi dibege hamu soara ni sarune, tulila, hasapi, arbab, sordam…marsinggang jala marsomba tu ganaganaan naung hupauli i. Alai molo so olo hamu marsomba, ingkon tongkinon hamu timpalhonon tu liang pamurunan na marnalanala.Dungi idaon ma manang Debata dia na tuk paluahon hamu sian tanganhu”(ayat 15). Marhite pandohan na on, dipapatar tu hita paboa naung dirajumi raja Nebukadnesar do na so tarbatas be huasona. Berhak do ibana di rohana mambuat hosa ni na tolu halak on. Ndang adong manang ise pe na boi margogo mangambati ibana, manang paluahon na tolu halak on sian tangan na. Debata Jahowa (Debata nanioloan ni si Sadrak, Mesak, Abednego) pe, ndang margogo be di rohana paluahon nasida sian tanganna. Ndang holan sian jolma ibana dietong gumogo, alai dohot do nang sian Debata Jahowa.\nAlai marsihohot do si Sadrak, Mesak, Abednego di haporseaonna tu Debata Jahowa. Mangolu, manang mate pe, tung so jadi olo nasida manomba debata ganaganaan na pinauli ni raja Nebukadnesar i. Hasatiaon nasida I tu Debata, ido pamonang nasida maralohon raja Nebukadnesar dohot mambahen debata ganaganaan ni Nebukadnesar I gabe so marlapatan. Talu do raja na gogo I dohot debata na I dibahen hasatiaon ni naporsea I di Debata Jahowa namangolu i.Gagal do Nebukadnesar mamaksa nasida. Gumogo do haporseaon nasida I sian tentara dohot huaso ni raja Nebukadnesar, gomogo dohot sian debata ni Nebukadnesar i. Maila raja Nebukadnesar marnida natorop naginonggomannai, ala gagal ibana mamaksa na tolu halak naporsea on manomba ganaganaan napinatupa na i. Diuji Nebukadnesar do manutupi hataluan dohot hailaonna I marhite namandabuhon Sadrak, Mesak, Abendengo tu liang api na sangajo pintu lompit mohop na sian na somal (ayat 19-20), alai ndang mosok nasida (ayat 27). Hasatiaon tu Debata do apala sinjata nagumogo manaluhon nasa musunta dohot nasa hagogoon na di tanoon.\n2). Mansoadahon diri, ido Panindangion Nagumogo.\nHasatiaon tu Debata ndang na so adong konsekwensi (panghorhon) tu ngolu ni halak na porsea. Dipapatar Sadrak, Mesak, dohot Abednego do hasatiaonna tu Debata marhite haoloonna sumeahon hosana. On ma panindangion na sumurung tu saluhut jolma na di tanoon, paboa haporseaon ni halak Kristen mansai arga situtu do. Ndang boi diasam dohot kedudukan-pangkat, manang arta-hepeng na di tanoon. Hosa ni naporsea I do asam na.\nTabege do nang di barita pardalanan ni Huria (Sejarah Gereja) di tano on. Mansai torop do halak Kristen na mate martir hinorhon ni hasatiaon nasida manghaporseai dohot mangoloi Debata naung papatar diriNa di bagasan Jesus Kristus. Mulai ma I sian Stefanus (Ul.Ap.7:58). Alai laos ido panindangion na sumurung dibahen na martambatamba bilangan ni angka na porsea di liat portibion sahat tu tingkinta saonari. Di pesta olopolop ni Hurianta HKI sadarion, dipaingot hita marhite jamita on, asa tutu situtu tahangoluhon ngolu panindangion I, songon naung nihangoluhon ni angka parhalado, ruas na parjolo i. Parhalado, Ruas, sitindangi na parjolo I di Huria, songon si Sadrak, Mesak, dohot Abednego na di jamita ondo. Diseahon nasida hosa nasida, manang dipaburuburu jala dileai nasida, ndang na mamparjuangkon na ringkot di nasida siganup ari, alai tung alani hasation nasida do manghaporseai dohot mangoloi Debata. Pangalaho dohot ngolu sisongon I ma diigil Debata sian hita Parhobas dohot Ruas ni HKI asa boi maju HKI, jala lam mangolu panindangionna tu liat portibion.\n3). Satia do Debata Jahowa tu angka NaposoNa.\nTaida do di jamita on, disampathon do Sadrak, Mesak, dohot Abednego tu liang api lompit pitu hali ummohop sian na somal (ayat 19-20), alai ndang mosok nasida, gari obuk ni ulu nasida dohot angka paheanna ndang muap api (ayat 27). Ro do Debata paluahon nasida marhite surusuruanNa (ayat 25). Haposan do Debata. Olo jala margogo do Debata paluahon angka nasatia porsea tu Ibana sian ragam ni hamaolon. Alai, manang olo Debata patupa tanda halongangan na songon on, manang ndang, anggo angka naporsea, marsihohot do manghaporseai, paboa sai nadumenggan I do dipatupa Debata di ngoluna.\nTaparhatopot do, ndang apala jotjot masa tanda halongangan na songon on di ngolu ni jolma siganup ari. Tongtong dope godang parungkilon taadopi di namangoloi Debata hita pararathon Barita Nauli i. Godang dope huaso na mangambati hita. Angkup ni I, mansai torop dope donganta na di tano on napinasiaksiak ni angka na gogo, torop angka na nirupa. Manoktong do hita mangido tu Debata, asa dipatupa Debata tanda halongangan laho mangalo jolma “napajolo gogo papudi uhum”. Marhite I, boi ma hatop manjirir Barita Nauli I, jala angka naginosagosa dohot nanirupa boi ma dapotan pangondian. Alai, ndang sai olo Debata mangalusi tangiangta I hombar tu pangidoanta. Alai nangpe songon I, pos do rohanta, adong do sangkap naummuli sian Debata tu hita. Manoktong do Debata manghaholongi hita di ngolunta siganup ari. Manoktong do Debata mangalehon hamonangan tu angka NaposoNa (Ruas ni HuriaNa) na satia manghaporseai dohot mangoloi Ibana. Nangpe tongtong dope mian di bagasan parungkilon angka NapososNa I, alai monang. Manoktong do Debata manangihon pangidoanta (tangiangta). Alani, pos ma rohanta manjouhon: “EXAUDI”-TANGIHON AHU ALE DEBATANGKU. Amen. DIRGAHAYU 81 Tahun HKI.\nPosted by Bina Warga HKI-Online - admin : happypakpahan at Thursday, April 03, 2008\nCover MBW edisi No.16, April-Mei/Tahun XXX/2008\nJamita 06 April 2008\nJamita 13 April 2008\nJamita 20 April 2008\nJamita 27 April 2008\nJamita 01 Mei 2008, Parningotan Ari Hananaek ni Tu...\nJamita 11 Mei 2008 - PENTAKOSTA\nJamita 12 Mei 2008 - Pentakosta 2\nJamita 18 Mei 2008\nJamita 25 Mei 2008\nArtikel MBW Edisi April Mei 2008\nArtikel MBW edisi April - Mei 2008\nRapat Konven Pendeta HKI 2008 & Tona Rapat : Berit...\nKunjungan KK Hamm : Berita Kegiatan MBW edisi Apri...\nPesta Pengumpulan Dana Pembangunan Rumah Dinas Pen...\nTerimakasih Kepada Semua Donateur Pembangunan Gere...\nPRNB HKI Ajibata Kunjungan Jemaat Ke PNB HKI Sempu...\nVaria Kegiatan di PA Zarfat HKI : Berita Kegiatan ...\nVaria Kegiatan Dep. Diakonia : MBW edisi April-Mei...\nMessage & Recommendations : Challenges to the chur...\nThe 4th International Consultation on JPIC UEM\nBerita Kegiatan MBW edisi April - Mei 2008\nBina Anak : 6 April 2008\nBina Anak : 13 April 2008\nBina Anak : 20 April 2008\nBina Anak : 27 April 2008\nBina Anak : 01 Mei 2008 - Hari Kenaikan Tuhan Yesu...\nBina Anak : 04 Mei 2008\nBina Anak : 11 Mei 2008\nBina Anak : 18 Mei 2008\nBina Anak : 25 Mei 2008\nBina Wanita 6 April 2008 : Sangkabona dohot Kristu...\nBina Wanita 13 April 2008 : Padao Dirim Sian Sipao...\nBina Wanita 20 April 2008 : Tuhan Jesus Raja ni Hu...\nBina Wanita 27 April 2008 : Tuhan Jesus Baen Tirua...\nBina Wanita 4 Mei 2008 : PUJI MA JAHOWA ALA HATIMB...\nBina Wanita 11 Mei 2008 : Margogo Do Hata Ni Debat...\nBina Wanita 18 Mei 2008 : DEBATA MAMILLIT LAOS IBA...\nBina Wanita 25 Mei 2008 : HATAHON HATANA


Natuatua: Ajari ma Ianakhonmu na Remaja Manomba Jahowa | Simplified\nJAHA DIBAGASAN HATA Adhola Albania Amhara Arab Armenia Aymara Azerbaijani Azerbaijani (Sirilik) Bahasa Isyarat Cina Bahasa Isyarat Peru Bahasa Isyarat Polski Bahasa Isyarat Rusia Bahasa Isyarat Spanyol Baoule Batak (Toba) Bengali Bikol Bislama Bolanda Bulgar Cebuano Cheska Chichewa Chitumbuka Chiyao Chuvash Cina Mandarin (Disederhanakan) Cina Mandarin (Tradisional) Citonga (Malawi) Dansk Drehu Efik Esti Farsi Fiji Georgia Guarani Gujarati Gun Hata ni na Ngungu di Amerika Hata ni na Ngungu di Argentina Hata ni na Ngungu di Brasil Hata ni na Ngungu di Cile Hata ni na Ngungu di Kolombia Hata ni na ngungu di Italia Hata ni na ngungu di Japang Hata ni na ngungu di Meksiko Hata ni na ngungu di suomi Hausa Heber Hiligaynon Hindi Hiri Motu Igbo Iloko Indonesia Inggris Islan Isoko Italia Japang Jawa Jerman Kannada Katalan Kazak Kikamba Kikuyu Kinyarwanda Kirghiz Kiribati Kisi Korea Kreol Haiti Krio Kroat Latvi Lhukonzo Lituavi Luganda Luo Magyar Makedonia Malagasi Malayalam Marati Maya Melayu Mixe Mongol Moore Ndebele (Zimbabwe) Nepali Norsk Oromo Ossetia Pangasinan Papiamento (Aruba) Papiamento (Curaçao) Pijin Pulopulo Solomon Polski Portugis Prancis Punjabi Quechua (Bolivia) Quichua (Imbabura) Rumania Rundi Runyankore Rusia Samoa Sango Serb Serb (Romawi) Shona Sidama Sinhala Slovak Sloven Spanyol Sranantongo Suomi Swahili Swensk Tagalog Tajik Tamil Tatar Telugu Thai Tigrinya Tiv Tok Pisin Turki Turkmen Turkmen(Sirilik) Tuvalu Tzotzil Ukraina Urdu Uzbek Vietnam Wallis Waray-Waray Wolaita Yoruba Yunani Zande Zapotec (Isthmus)\n”Lam ganda ma torus ni roha ni Jesus nang dagingna, lam dihalomohon Debata nang jolma Ibana.”—LUK. 2:52.\nENDE: 41, 11\n1, 2. (a) Aha do na diholsohon ni natuatua tingki remaja ianakhonna? (b) Songon dia do asa las roha ni ianakhonmuna tingki remaja?\nLAS DO ROHA ni natuatua molo sude ianakhonna tardidi. Songon si Berenice, opat ianakhonna nunga tardidi andorang marumur 14 taon. Ibana mandok, ”Las situtu do roha molo sude ianakhon manomba Jahowa. Nang pe taboto gok do elaela diadopi nasida tingki remaja.” Hamu pe tontu holsoan do tingki mangadopi ianakhonmuna na marsiajar dolidoli manang anak boru na digoari remaja.\n2 Sahalak psikolog anak paboahon, dung remaja sasahalak, borat do on diadopi nasida dohot natuatuana. Alai hamu natuatua, unang dokkon hamu molo nasida palobihu manang padakdanakhu pingkiranna. Sasintongna malo, hinsa, jala lomo do roha ni nasida marsaor dohot angka donganna. Alani i ma, tingki ianakhonmuna nunga remaja, boi do nasida maraleale dohot Jahowa songon Jesus di tingki haposoonna. (Jaha Lukas 2:52.) Nasida boi do marsitutu asa lam denggan marbarita na uli jala asa lam hiras rohana marhobas tu Jahowa. Nasida boi mambahen haputusan sandiri, songon mangoloi dohot mangalehon diri tu Jahowa. Alai, aha do ulahonon ni natuatua mangajari ianakhonna na remaja asa manomba Jahowa? Hamu boi marsiajar sian isara ni Jesus mangajari angka siseanna marhite holong, serep ni roha dohot pangantusion.\n3. Sian dia do angka sisean mamboto molo Jesus olo maraleale dohot nasida?\n3 Ndang holan gabe induk somang Jesus di adopan ni siseanna. Alai, ibana pe gabe aleale do di nasida. (Jaha Johannes 15:15.) Najolo, sahalak induk somang ndang somal manungkun pangkilalaan ni anak somangna, alai Jesus ndang mambahen siseanna songon anak somang. Dihaholongi Jesus do nasida jala dilehon do godang tingki rap dohot nasida. Las do roha ni Jesus paboahon tu nasida aha na adong di pingkiran dohot di rohana. Ditangihon ibana do angka siseanna tingki paboahon na di pingkiran dohot di roha ni nasida. (Mrk. 6:30-32) Ala jotjot do mangkatahatai Jesus dohot siseanna, gabe maraleale ma nasida. Rade ma angka sisean mangulahon ulaonna di tingki na naeng ro.\n4. Songon dia do angka natuatua boi maraleale dohot ianakhonna? (Ida gombar di mula ni parsiajaran.)\n4 Nang pe hamu marhak maminsang dohot mambahen aturan tu ianakhonmuna, boi do hamu gabe aleale ni nasida. Ingkon godang do tingki dilehon asa boi tongtong maraleale. Atur hamu ma sadia godang tingkimuna laho karejo asa gumodang tingkimu rap dohot ianakhonmuna. Martangiang jala marsitutu ma hamu asa boi mangulahon i. Jotjot do na maraleale marlas ni roha mangulahon ulaon na sarupa. Alani i, ingkon botoonmu do aha na dihalomohon ni ianakhonmuna. Umpamana musik, film manang olahraga hasolomanna. Dung i, marsitutu ma hamu asa boi mangkalomohon i. Si Ilaria na tading di Italia mandok, ”Lomo do roha ni natuatuangku tu musik na hutangihon. Bapakku do na gabe alealeku, jala ndang mabiar ahu paboahon sude na di rohangku tu ibana.” Molo maraleale hamu dohot ianakhonmuna jala hamu mangurupi nasida maraleale tu Jahowa, ndang na gabe mago hakmuna laho maminsang dohot mambahen aturan tu nasida. (Ps. 25:14) Alai, idaonna ma na dihaholongi jala na diargai hamu do nasida. Jala ndang mabiar nasida paboahon manang aha pe tu hamu.\n5. Songon dia do sisean ni Jesus asa martua?\n5 Jesus paboahon tu angka siseanna songon dia nasida asa martua. Nasida ingkon marhiras ni roha marhobas tu Jahowa jala marsitutu marbarita na uli. Alani i, dijujui do siseanna asa tongtong marbarita na uli. Marjanji do Jesus na urupanna do nasida.—Mat. 28:19, 20.\n6, 7. Songon dia do hamu patuduhon holongmu tu ianakhonmuna tingki mangajar nasida asa tongtong mangulahon ulaon di partondion?\n6 Tontu las do rohamuna molo ianakhonmu maraleale dohot Jahowa. Dihalomohon Jahowa do asa diajari jala dipinsang hamu ianakhonmuna. Dilehon do hak tu hamu mangulahon i. (Eps. 6:4) Pingkiri ma: Dipasingkolahon hamu do ianakhonmu ala diboto hamu ringkot do nasida mangantusi angka parbinotoan na imbaru. Dos songon i ma, porlu do nasida ro tu parpunguan, parpunguan bolon, dohot panombaon na sasaripe. Sian i, dapot ni nasida ma pangajarion ni Jahowa na paluahon ngolu ni nasida. Urupi ma nasida asa marlas ni roha marsiajar taringot Jahowa na mambahen nasida marbisuk. (Poda 24:14) Dung i, ajari ma ianakhonmuna marbarita na uli. Molo diurupi hamu nasida marhiras ni roha marbarita na uli, on patuduhon na maniru Jesus ma hamu.\n7 Songon dia do parsiajaran Bibel, parpunguan, dohot ulaon marbarita, boi mangurupi angka remaja manomba Jahowa? Si Erin, sian Afrika Selatan mandok, ”Tingki dakdanak hami, jotjot do marungutungut molo naeng marsiajar Bibel, laho tu parpunguan dohot marbarita na uli. Sipata olo do ni luluan dalan asa unang dohot tu panombaon na sasaripe. Alai ndang diloas natuatuanami.” Las do roha ni si Erin ala natuatuana mangurupi ibana mangantusi na ringkot do mangulahon ulaon di partondion. Saonari, molo ndang marpungu manang marbarita ibana, ndang tabo pangkilalaanna.\n8. (a) Songon dia do Jesus patuduhon serep ni roha? (b) Songon dia do serep ni roha ni Jesus mangurupi angka siseanna?\n8 Nang pe ndang mardosa Jesus, alai serep do rohana mangido pangurupion ni Jahowa di adopan ni siseanna. (Jaha Johannes 5:19.) Gabe hurang diargai siseanna do Jesus alani on? Ndang songon i. Tingki nasida mangida Jesus mangasahon Jahowa, lam porsea ma nasida tu ibana. Jala, diihuthon nasida ma serep ni roha ni Jesus.—Ul. 3:12, 13, 16.\n9. Molo diangkui hamu hahuranganmu songon dia do on mangurupi ianakhonmuna?\n9 Porlu do hita marserep ni roha, ala mardosa jala jojot do hita mambahen sala. Ingot ma, ndang sude boi ulahononmuna alani i, angkui ma hahuranganmuna. (1 Joh. 1:8) On mangurupi ianakhonmuna marsiajar laho mangangkui hahuranganna, jala lam diargai ma hamu. Ise do na diargai hamu, sahalak bos na mangangkui hasalaanna manang na so olo mangangkui hasalaanna? Si Rosemary patorangkon, masipaboaan do ibana dohot tunggani dolina taringot hahurangan ni nasida. Ibana mandok, ”On mangurupi ianakhonku asa unang mabiar paboahon manang aha pe tu hami tingki nasida mangadopi parsoalan.” Didok ibana muse, ”Diajari hami do ianakhonnami songon dia isara na dumenggan mangadopi parsoalanna i. Tingki dihaporluhon nasida pangurupion, dilului hami ma isara na denggan mangadopi i sian publikasi, jala rap martangiang ma hami.”\n10. Songon dia do Jesus patuduhon serep ni roha tingki manuru siseanna mangulahon sada ulaon?\n10 Marhak do Jesus paboahon aha na laho diulahon siseanna. Alai, ala marserep ni roha do Jesus, dipatorang ibana ma boasa nasida ingkon mangulahon i. Umpamana, tingki didok Jesus tu angka siseanna asa dijumolohon Harajaon ni Debata dohot hatigoranNa, dipatorang ibana do boasa porlu mangulahon i. Ibana mandok, ”Tambahononna do sude angka ondeng tu hamuna.” Dung i, tingki didok Jesus asa nasida unang manguhumi, didok ibana ma, ”Unang hamu manguhumuhumi, asa unang hona uhum hamu, ai panguhumonmuna i do siuhumhononhon tu hamu.”—Mat. 6:31–7:2.\n11. Songon dia do hamu mangurupi ianakhonmuna mambahen haputusan?\n11 Patorang hamu ma tu ianakhonmuna boasa dibahen hamu aturan manang haputusan tu nasida. On mambahen nasida mura mangoloi hamu. Si Barry naung opat ianakhonna mandok, ”Molo tapaboa tu ianakhonta boasa tabahen sada aturan, lam porsea ma nasida tu hita.” Antusan ni angka remaja ma molo hamu natuatua mambahen aturan dohot haputusan ndang holan ala na marhak hamu mambahen i. Alai, na adong do na denggan pangkorhon ni haputusan i. Jala ingot ma, di sada tingki porlu do nasida mambahen haputusan tu dirina sandiri. (Rom 12:1) Si Barry mandok, ”Angka remaja porlu do marsiajar mambahen haputusan mamangke roha pangantusion.” (Ps. 119:34) Marhite serep ni roha, patorang ma tu nasida boasa dibahen hamu sada haputusan. Sian i, marsiajar ma nasida mambahen haputusan tu dirina sandiri. Diboto ma molo hamu mangargai jala lomo rohamuna lam matoras nasida tingki mambahen haputusan.\n12. Songon dia do Jesus mamangke pangantusion tingki mangurupi si Petrus?\n12 Marpangantusion do Jesus tu angka siseanna. Diboto do aha na dihaporluhon nasida. Umpamana, tingki Jesus paboahon tu siseanna na laho dibunu ibana, didok si Petrus ma asa dihaholongi Jesus dirina sandiri. Diboto Jesus do na holong roha ni si Petrus tu ibana, alai diboto do ndang denggan na didok ni si Petrus i. Songon dia do Jesus mangurupi si Petrus dohot sisean na asing? Na parjolo, dipasingot Jesus ma si Petrus. Dung i, dipatorang Jesus ma tu angka siseanna aha na masa molo ndang diulahon lomo ni roha ni Jahowa. Dipaboa Jesus do muse na dihalomohon Jahowa do halak na so mangkaringkothon dirina sandiri. (Mat. 16:21-27) Marsiajar ma si Petrus sian na masa on.—1 Ptr. 2:20, 21.\n13, 14. (a) Aha do na patuduhon porlu ianakhonmuna patoguhon haporseaonna? (b) Songon dia do hamu boi mangurupi ianakhonmuna?\n13 Martangiang ma tu Jahowa asa marpangantusion hamu laho mamboto haporluon ni ianakhonmuna. (Ps. 32:8) Ra, hurang do las ni roha ni ianakhonmu dung remaja. Manang, olo do ra ditangihon hamu ndang denggan pandapotna taringot dongan sahaporseaon. Ra, dihilala hamu adong do na so dipaboa ibana tu hamu. Unang ma pintor dirimpu hamu molo na so dipaboana i ulaon na sala. * Alai, denggan ma parrohahon nasida. On patuduhon, porlu do hamu mangurupi nasida patoguhon haporseaonna.\nUrupi ma ianakhonmuna maraleale dohot dongan sahaporseaon (Ida paragraf 14)\n14 Asa diboto hamu songon dia mangurupi ianakhonmuna, denggan jala lambok ma sungkun nasida. On dipatudos songon manimba aek sian sumur. Molo asal tatimba, ndang godang dapotta aek. Dos songon i ma, molo ndang dipatudu hamu hasabaron tingki manungkun jala dipaksa hamu nasida mangkatai, ndang boi botoonmuna aha na sasintongna di pingkiran dohot di rohana. (Jaha Poda 20:5.) Diingot si Ilaria ma tingki remaja ibana, lomo do rohana sai rap dohot dongan sakalasna nang pe diboto na sala do i. Diparrohahon natuatuana do marsak ibana alani on. Didok si Ilaria ma, ”Di sada tingki, diparrohahon natuatuangku ma na marsak ahu. Disungkun nasida ma aha na mambahen ahu marsak. Pintor tangis ma ahu, hupatorang ma aha na masa jala hupangido ma asa diurupi. Dihaol nasida ma ahu, didok nasida ma na diantusi nasida do na huhilala, jala marjanji do na urupanna ahu.” Natuatua ni si Ilaria pintor mangurupi ibana maraleale dohot dongan sahaporseaon.\n15. Songon dia do Jesus patuduhon pangantusionna?\n15 Dipangke Jesus do pangantusionna laho mangida parange na denggan sian siseanna. Umpamana, tingki diboto si Natanael na sian Nasaret do Jesus, didok ibana ma, ”Tung tarbahen ma ro na denggan sian huta Nasaret?” (Joh. 1:46) Molo disi hamu, pintor dohononmu do molo si Natanael halak na so denggan jala ndang marhaporseaon na togu? Alai, ndang songon i pingkiran ni Jesus. Diboto ibana do molo si Natanael halak na mangkatahon hata na tutu. Didok Jesus ma, ”On ma sada halak Israel na tutu, na so marpangansi di bagasan!” (Joh. 1:47) Tangkas ma, Jesus boi manjaha roha jala dipangke ibana do haboionna i mangida parange na denggan sian jolma.\n16. Songon dia do hamu boi manjujui ianakhonmuna asa lam denggan?\n16 Nang pe ndang boi dijaha hamu roha ni sasahalak, alai pangke ma pangantusionmu. Jahowa mangurupi hamu mangida parange na denggan sian ianakhonmuna. Nang pe marsak hamu dibahen ianakhonmuna, unang ma dokkon na oto manang sisurang nasida. Jala unang ma tapingkirhon hata sisongon i. Paboa ma tu ianakhonmuna adong do parange na denggan sian ibana, jala sasintongna, lomo do rohana mangulahon na denggan. Paboa ma aha na porlu paubaonna jala puji ma ibana. Urupi ma ianakhonmuna asa marparange na denggan marhite mangalehon tanggungjawab tu nasida. Jesus mangulahon on tu angka siseanna. Sada satonga taon dung jumpang dohot si Natanael (na digoari si Bartolomeus), dilehon Jesus ma tanggungjawab tu ibana. Dipillit ma si Natanael gabe apostel jala marsihohot do ibana mangulahon ulaon na dilehon ni Jesus. (Luk. 6:13, 14; Ul. 1:13, 14) Unang ma bahen hamu ianakhonmuna mangkilala na so hea ibana mangulahon na denggan. Alai, puji jala jujui ma nasida asa mangulahon na denggan. Paboa ma, molo dipangke nasida haboionna marhobas tu Jahowa, on mambahen hamu dohot Jahowa marlas ni roha.\nHILALA MA LAS NI ROHA MOLO DIAJARI HAMU IANAKHONMUNA\n17, 18. Aha do labana molo tongtong diajari hamu ianakhonmuna manomba Jahowa?\n17 Ra boi do dihilala hamu na masa tu si Paulus. Sai dipingkiri ibana do angka dongan di huria jala nunga songon ianakhonna i di ibana. Diurupi do nasida mananda Jahowa jala dihaholongi do nasida. Alai, marsak do ibana mamingkiri na deba, na so marsihohot tu Jahowa. (1 Kor. 4:15; 2 Kor. 2:4) Si Victor na tolu ianakhonna mandok, ”Tingki na umborat di natuatua, i ma mangajari ianakhonna na remaja. Holan marhite pangurupion ni Jahowa do hita boi maraleale dohot ianakhonta.”\n18 Hamu angka natuatua, marsitutu ma hamu mangajari ianakhonmuna ala mansai dihaholongi hamu do nasida. Unang ma marnaloja hamu. Pingkirhon ma las ni roha na boi hilalaonmu molo ianakhonmuna mambahen haputusan laho manomba jala marsihohot tu Jahowa.—3 Joh. 4.\n^ par. 13 Natuatua porlu manjaha buku Pertanyaan Kaum Muda—Jawaban yang Praktis Jilid 1, alaman 317, dohot Jilid 2, alaman 136-141.